text:
IGICE CYA 6
Mbese, Imana Yemera Amadini Yose?
1. Dukurikije Ijambo ry’Imana, hariho ubuhe bwoko bubiri gusa bw’amadini?
YESU yaravuze ati “munyure mu irembo rifunganye: kuko irembo ari rigari, n’inzira ijyana abantu kurimbuka ari nini, kandi abayinyuramo ni benshi: ariko irembo rifunganye, n’inzira ijya mu bugingo iraruhije, kandi abayinyuramo ni bake” (Matayo 7:13, 14). Dukurikije Ijambo ry’Imana, hariho ubwoko bubiri gusa bw’amadini: ni ukuvuga iry’ukuri n’iry’ikinyoma; irivuga ukuri n’irivuga ibinyoma; irijyana abantu mu bugingo n’irijyana abantu kurimbuka.
2. Ni gute Ibyanditswe bigaragaza ko amadini yose adashimisha Imana?
2 Hari abantu batekereza ko amadini yose ashimisha Imana. Imirongo ya Bibiliya ikurikira igaragaza ko ibyo atari ukuri:
“Abisirayeli bongera gukora ibyangwa n’Uwiteka, bakorera Bāli na Ashitaroti n’imana z’i Siriya n’imana z’i Sidoni n’imana z’i Mowabu n’imana z’Abamori n’imana z’Abafilisitiya; bimūra Uwiteka, ntibongera kumukorera. Uwiteka ni ko kurakarira Abisirayeli uburakari bwaka nk’umuriro” (Abacamanza 10:6, 7). Niba dusenga ibigirwamana cyangwa indi mana iyo ari yo yose itari Imana y’ukuri, ntituzemerwa na Yehova.
“Ubu bwoko bunshimisha iminwa yabo, ariko imitima yabo indi kure; bansengera ubusa, kuko inyigisho bigisha ari amategeko y’abantu” (Mariko 7:6, 7). Niba abantu bihandagaza bavuga ko basenga Imana bigisha ibitekerezo byabo bwite aho kwigisha ibyo Bibiliya yigisha, gusenga kwabo ni imfabusa. Ntikwemerwa n’Imana.
“Imana ni Umwuka; n’abayisenga bakwiriye kuyisengera mu [m]wuka no mu kuri” (Yohana 4:24). Gusenga kwacu kugomba kuba guhuje n’ukuri kw’Ijambo ry’Imana.
Imbuto z’Idini ry’Ikinyoma
3. Ni ubuhe buryo bumwe bwo gutandukanya idini ry’ukuri n’iry’ikinyoma?
3 Ni gute dushobora kumenya niba idini runaka rishimisha Imana cyangwa ritayishimisha? Yesu yagize ati “igiti cyiza cyose cyera imbuto nziza, ariko igiti kibi cyera imbuto mbi . . . Nuko muzabamenyera ku mbuto zabo.” Mu yandi magambo, niba idini runaka rikomoka ku Mana, rizera imbuto nziza; ariko niba rikomoka kuri Satani, rizera imbuto mbi.—Matayo 7:15-20.
4. Ni uwuhe muco uranga abasenga Yehova?
4 Idini ry’ukuri rituma abayoboke baryo bagirirana urukundo hagati muri bo kandi bakanarugaragariza abandi. Ibyo ni ukubera ko Yehova ubwe ari Imana y’urukundo. Yesu yagize ati “ibyo ni byo bose bazabamenyeraho ko muri abigishwa banjye, nimukundana.” Ni mu ruhe rugero amadini agaragazamo icyo kimenyetso kiranga ugusenga k’ukuri?—Yohana 13:35; Luka 10:27; 1 Yohana 4:8.
5. Ni gute igitabo kimwe gisobanura iby’ubucuruzi bw’abacakara muri Afurika?
5 Tekereza ku bihereranye n’ubucuruzi bw’abacakara muri Afurika. Igitabo cyitwa The New Encyclopædia Britannica kigira kiti “hagati y’umwaka wa 650 n’uwa 1905, Abanyafurika bagera kuri 18.000.000 ugereranyije bajyanywe mu bucuruzi bw’abacakara bwakorwaga n’Abisilamu banyuze muri Sahara no mu Nyanja y’u Buhindi. Mu mpera z’ikinyejana cya 15, Abanyaburayi batangiye gucururiza ku nkengero z’inyanja z’iburengerazuba bw’Afurika, kandi kugeza mu mwaka wa 1867, Abanyafurika babarirwa hagati ya 7.000.000 na 10.000.000 bari barajyanywe mu Mugabane Mushya ari abacakara.”
6. Ni mu buhe buryo idini ryagize uruhare mu bucuruzi bw’abacakara?
6 Ni ikihe gihagararo amadini yagize muri icyo gihe cy’imivurungano muri Afurika ubwo abagabo, abagore n’abana bajyanwaga ku ngufu kure y’iwabo na kure y’imiryango yabo baboheshejwe iminyururu, bagashyirwaho ibimenyetso hakoreshejwe ibyuma bishyushye, bakagurwa kandi bakanagurishwa nk’inka? Uwitwa Bethwell Ogot, yanditse mu kinyamakuru cyitwa The Daily Nation cy’i Nairobi ho muri Kenya, agira ati “ari Ubukristo ari n’Ubwisilamu, byombi byigisha ku mugaragaro imyizerere irebana n’ubumwe bw’abantu bose, nyamara kandi byombi byanatangije imiryango yashyigikiye ubucakara ikanakwirakwiza urwikekwe rushingiye ku moko. . . . Tugomba kwemera ko Abisilamu n’Abakristo, u Burengerazuba n’u Burasirazuba bwo Hagati hamwe n’ubuhumyi mu by’umuco byagize uruhare mu gutuma habaho ibinyejana byaranzwe n’imibabaro itagira ingano ku Banyafurika.”
Amadini n’Intambara
7. Ni uruhe ruhare abayobozi b’amadini bagiye bagira mu ntambara?
7 Idini ry’ikinyoma ryagaragaje imbuto mbi zaryo no mu bundi buryo. Urugero, nubwo Bibiliya ivuga ngo “ukunde mugenzi wawe,” abayobozi b’amadini ku isi hose bagiye bashyigikira kandi bagashoza intambara babigiranye umwete.—Matayo 22:39.
8. (a) Ni gute abayobozi b’amadini bashyigikiye ubwicanyi mu ntambara zo muri Afurika? (b) Ni iki umupasiteri umwe yavuze ku myifatire y’abayobozi b’amadini mu ntambara yashyamiranyaga abenegihugu muri Nijeriya?
8 Birazwi neza ko mu mwaka wa 1994, hari ababikira n’abapadiri bamwe na bamwe bagize uruhare mu bwicanyi bwo mu Rwanda. Amadini yagiye agira uruhare runini no mu zindi ntambara zo muri Afurika. Urugero, mu ntambara yamennye amaraso yashyamiranyaga abenegihugu muri Nijeriya, ku mpande zombi amadini yagiye ashishikariza abantu kurwana. Igihe iyo ntambara yari igikomeza, umupasiteri umwe yavuze ko abayobozi b’amadini “birengagije umurimo bahawe n’Imana.” Nanone yagize ati “twe twiyita abakozi b’Imana, twahindutse abakozi ba Satani”!
9. Ni iki Bibiliya ivuga ku bakozi ba Satani?
9 Bibiliya ivuga ibintu bisa n’ibyo igira iti “Satani ubwe yihindura nka malayika w’umucyo. Nuko rero, ubwo bimeze bityo, ntibyaba igitangaza kugira ngo abakozi be na bo bigire nk’abakozi bagabura ibyo gukiranuka” (2 Abakorinto 11:14, 15). Nk’uko hari abantu benshi babi bihandagaza bavuga ko ari beza, Satani na we ashuka abantu yifashishije abakozi bagaragara nk’aho ari abakiranutsi ariko ibikorwa byabo ari bibi, kandi imbuto bera na zo zikaba ari mbi.
10. Ni mu buhe buryo abayobozi b’amadini bihakanye Imana?
10 Ku isi hose, abayobozi b’amadini bagiye babwiriza urukundo, amahoro no kugira neza, ariko bagiye barangwa n’inzangano, intambara no kutubaha Imana. Bibiliya ibavuga neza uko bari. Igira iti “bavuga yuko bazi Imana, ariko bayihakanisha ibyo bakora.”—Tito 1:16.
Nimusohoke Muri “Babuloni Ikomeye”
11. Ni gute Bibiliya ivuga idini ry’ikinyoma?
11 Dushobora kumenya icyo Yehova atekereza ku idini ry’ikinyoma dusomye igitabo cya Bibiliya cy’Ibyahishuwe. Aho ngaho, idini ry’ikinyoma rishushanywa n’umugore w’ikigereranyo, ari we “Babuloni Ikomeye” (Ibyahishuwe 17:5). Zirikana ukuntu Imana imuvuga:
“Maraya ukomeye . . . [uwo] abami bo mu isi basambanaga na we” (Ibyahishuwe 17:1, 2). Aho kugira ngo idini ry’ikinyoma ribe iryizerwa ku Mana, ryagiye ryivanga mu bya politiki, akenshi ugasanga ribwiriza ubutegetsi icyo bukora.
“Muri uwo mudugudu ni ho amaraso y’abahanuzi n’ay’abera n’abiciwe mu isi bose yabonetse” (Ibyahishuwe 18:24). Idini ry’ikinyoma ryagiye ritoteza kandi rikica abagaragu bizerwa b’Imana, kandi ni na ryo nyirabayazana w’urupfu rw’abantu babarirwa muri za miriyoni bagiye bagwa mu ntambara.
“Nk’uko wihimbazaga, ukidamararira, ukishima ibyishimo bibi” (Ibyahishuwe 18:7). Idini ry’ikinyoma rifite ubutunzi bwinshi, ubwo abayobozi baryo bakoresha kugira ngo babeho mu mudamararo.
“Amahanga yose yayobejwe n’uburozi [bwe]” (Ibyahishuwe 18:23). Idini ry’ikinyoma ryafunguriye inzira uburyo bwose bw’ibikorwa by’ubupfumu no kuroga kandi riteza imbere ibyo gutinya abapfuye no kuramya abakurambere binyuriye ku nyigisho yaryo y’ikinyoma y’ukudapfa k’ubugingo.
12. Ni uwuhe muburo Bibiliya itanga ku bihereranye n’idini ry’ikinyoma?
12 Bibiliya itanga umuburo ukomeye wo kwitandukanya n’idini ry’ikinyoma igira iti “bwoko bwanjye, nimuwusohokemo, kugira ngo mwe gufatanya n’ibyaha byawo, mwe guhabwa no ku byago byawo.”—Ibyahishuwe 18:4, 5.
13. Bizagendekera bite idini ry’ikinyoma n’abayoboke baryo?
13 Vuba aha, Babuloni Ikomeye, ari yo butware bw’isi yose bw’idini ry’ikinyoma, igiye kurimburwa burundu. Bibiliya igira iti “ibyago byawo byose bizaza ku munsi umwe, urupfu n’umuborogo n’inzara, kandi uzatwikwa ukongoke: kuko Umwami Imana iwuciriyeho iteka ari iy’imbaraga” (Ibyahishuwe 18:8). Kugira ngo twirinde guhabwa ku byago byawo, tugomba kwitandukanya n’ikintu gifitanye isano n’idini ry’ikinyoma, tugaca ukubiri n’imigenzo, iminsi mikuru n’imyizerere idashimisha Imana. Ibyo birihutirwa. Ubuzima bwacu buri mu kaga!—2 Abakorinto 6:14-18.


c: text/html

text:
Icyizere:
Ikinyuranyo cyayo ni: UGUSHIDIKANYA cyangwa gushingira k'ugukeka gusa. Icyo bishatse kuvuga, ni uko uzatanga ubuhamya bubiri agomba kwizera mu mutima we ukuri kw'ibyo avuze bishingiye kukuba Imana ari imwe na Muhamadi ari intumwa yayo ndetse yemera ubuyobe bw'abizera izindi mana uko bameze kose, n'ubuyobe bw'uwo ariwe wese uvuga ko hari indi ntumwa nyuma y'intumwa y'Imana Muhamadi, Imana imuhe amahoro n'imigisha. Iyo ashidikanyije kwa ririya jambo ry'ubuhamya cyangwa agatindiganya mu kubona ubuyobe bw'abasenga izindi mana, buriya buhamya ntacyo buba bumumariye. Hadith yakiriwe na MUSLIM yaturutse kwa ABI HURAIRAT Imana imwishimire, Intumwa y'Imana, Imana iyihe amahoro n'imigisha, yavuze ku kibazo cy'ubuhamya bubiri igira iti: "Nta mugaragu uzahura n'Imana afite kwemera buriya buhamya bubiri atabufiteho gushidikanya usibye ko azinjira mu ijuru" Yakiriwe na MUSLIM
Nanone Hadith yakiriwe na MUSLIM yaturutse kwa ABI HURAIRAT Imana imwishimire, Intumwa y'Imana, Imana iyihe amahoro n'imigisha, yaramubwiye iti: "Uwo uhura nawe nyuma y'uru rukuta ahamya ko nta mana iriho uretse imwe gusa atabishidikanyaho umuhe inkuru y'uko azajya mu ijuru"
Imana yashimagije abemeramana aho igira iti:
"Muby'ukuri, abemeramana nyakuri, ni babandi bemeye Imana n'intumwa yayo ntibagire ugushidikanya"
QOR'ANI 49:15
Na none Imana igaya indyarya aho igira iti:
"Imitima yabo yarashidikanyije, kubw'ibyo bazaguma mu guhuzagurika kubera uko gushidikanya kwabo"
QOR'ANI 9:45
Nanone Hadith yaturutse kwa ABDALLAH mwene MAS'UDI Imana imwishimire, yavuze ko intumwa y'Imana, Imana iyihe amahoro n'imigisha, yavuze iti: "Ukwihangana ni igice cyo kwemera no kudashidikanya ni ukwemera kwuzuye"
Nta gushidikanya kuri wawundi uzaba afite icyizere cy'ibisobanuro by'ubuhamya bubiri, umubiri we uzahagurukira gukora amasengesho y'Imana ye no kubaha intumwa Muhamadi, Imana imuhe amahoro n'imigisha.
Kwakira :
Binyuranye no gusubizayo, hari umuntu uba azi ubuhamya bubiri atanashidikanya kubyo bwerekana ariko ntabwakirane amaboko abiri kubera ubwibone n'ishyari ribi, ubu nibwo buryo bw'abamenyi b'abayahudi n'abanaswara bahamije ko Imana ari imwe banamenya Muhamadi, Imana imuhe amahoro n'imigisha nk'uko bazi abana babo ariko ntibabyakiriye nk'uko bigomba nk'uko Imana yavuze igira iti:
"Abenshi mu bahawe ibitabo bifuza ngo iyaba bari babashubije mu buhakanyi nyuma yo kwemera kwanyu bitewe n'ishyari ry'imitima yabo nyuma y'uko ukuri kubagaragariye"QOR'ANI 2:109
Nk'uko abamenyi b'abayahudi banze kwakira ubuhamya bubiri kubera ubwibone n'ishyari ribi kandi bari basanzwe barahamije ko Imana ari imwe banazi Muhamadi nk'uko bazi abana babo, nikimwe n'uko ababangikanyamana nabo bari bazi ibisobanuro bya LAA ILAAHA ILAA LLAAH n'ukuri kw'intumwa y'Imana Muhamadi, Imana imuhe amahoro n'imigisha ariko bo kubera kwibona (Kibri) banze kubyakira nk'uko Imana ivuga igira iti:
"Muby'ukuri bo iyo babwirwaga ngo nta mana iriho kandi ikwiye gusengwa uretse Imwe, baribonaga ntibabyakire"
QOR'ANI 37:35
Nanone Imana iragira iti:
"Muby'ukuri bo ntibaguhakana wowe (kuko barakuzi) ahubwo abahuguzi b'imitima yabo icyo bahakana ni ibimenyetso by'Imana n'ibimenyetso byayo"
QOR'ANI 6:33
Kwicisha bugufi :
Nabyo ni ukwakira. Aho bitandukaniye na AL QABUUL, ni uko byo ari ukwakira ushyira mubikorwa naho AL QABUUL byo ni ukugaragaza ukuri kw'ibyo mu mvugo ariko ibyo byose bikaba bisaba gukurikira. Na none AL IN'QIYAAD ni ukwicisha bugufi no kubahiriza amategeko ya Allah ntacyo ushobora kurenza ku mategeko ye, Imana iragira iti:
"Mugaruke ku Mana yanyu kandi mwicishe bugufi kuri yo"
QOR'ANI 39:54
Nanone Imana iragira iti:
"Ninde warusha idini wawundi werekeza uburanga bwe ku Mana kandi ari umugiraneza?"
QOR'ANI 4:125
Nanone Imana iti:
"N'uwerekeje uburanga bwe ku Mana kandi yicishije bugufi kandi agira neza, nta gushidikanya uyu niwe wafashe ipfundo rikomeye kandi ku Mana niho herezo rya buri kintu"
QOR'ANI 31:22
Uku niko kwakira ugendera kukubaha Imana uyisenga. Kugendera gushingiye ku kwakira amahame y'Intumwa no gukurikira ibyo yazanye no kwishimira itegeko rye, Imana yabivuzeho igira iti:
"Ndahiye kubw'Imana yawe, ntabwo bazemera kereka babanje kukugira umucamanza mu bibazo byabo kandi ntibasigarane ingingimira ku rubanza ubaciriye, kandi bakabyakira neza"
QOR'ANI 4:65
Imana yagize ngombwa ku kwemera kwabo ko gushingiye ku kwicisha bugufi kw'itegeko rye no kugendera ku mategeko intumwa y'Imana Muhamadi yazanye aturutse ku Mana.
Ukuri:
Ikinyuranyo cy'ukuri ni ikinyoma. Hadith y'impamo y'intumwa y'Imana iragira iti: "Uzavuga ngo nta yindi mana iriho kandi ikwiye gusengwa by'ukuri imwe gusa akabivuga ari umunyakuri abivanye kumutima we, uwo azinjira mu ijuru"
Naho uzabivuga ku rurimi rwe ahakana icyo bigaragaza ku mutima we, muby'ukuri uwo azaba ari indyarya ntazarokoka. Imana yagaragaje ko indyarya zivuga ziti:
"Turahamya ko wowe uri intumwa y'Imana.."
QOR'ANI 63:1
Imana iragaragaza uburyarya bwabo ivuga iti:
"Imana izi neza ko uri intumwa yayo, kandi Imana irahamya ko indyarya ari inyabinyoma mubyo zivuga"
QOR'ANI 63:1
Ni nk'uko nanone hari ababeshya ko ari abemera kandi atari bo. Imana iragira iti:
"No mu bantu hari abavuga ngo twemeye Imana n'umunsi w'imperuka, kandi muby'ukuri atari abemera"
QOR'ANI 2:8
Kwegurira Imana ibyo ukora:
Ni ugukora ibyo ukora byose kubera Imana. Bikaba binyuranye no gukora kubera ikindi kintu kitari Imana aribyo "SHIR'KI" Imana iravuga iti:
"Senga Imana yawe uyegurira ibikorwa"
QOR'ANI 39:2
Nanone ikongera igira iti:
"Vuga uti: "Muby'ukuri nategetswe gusenga Imana kandi ibyo nkora mbyegurire Imana imwe gusa"
QOR'ANI 39:11
Nanone Imana iti:
"Babwire uti: Allah niwe ngaragira gusa kandi nkamwegurira ibyo nkora"
QOR'ANI 39:14
Hadith yakiriwe na BUKHARI yaturutse kwa ABI HURAIRAT Imana imwishimire, yavuze ko Intumwa y'Imana, Imana iyihe amahoro n'imigisha, yaravuze iti: "Uzanezwa no gutakamba kwanjye ku munsi w'imperuka (SHAFAAT), ni wawundi uzavuga ati:"Nta mana iriho kandi ikwiye gusengwa by'ukuri uretse Imana imwe gusa" Ibyo akabivuga kubera Imana kandi abikuye ku mutima" BUKHAR Ibi ni nabyo bisobanuro by'imvugo y'intumwa y'Imana muri Hadith yaturutse kwa UT'BA aho agira ati: "Muby'ukuri Imana yaziririje umuriro kumuntu wese uzavuga ko nta mana iriho kandi ikwiye gusengwa by'ukuri uretse Imana imwe gusa Imana imwe gusa ashaka gusa uburanga bw'Imana"
IKH'LAAS rero ni ugukora amasengesho kubera Imana yonyine gusa, ntanakimwe muriyo wakora kubera ikindi kitari Imana yaba umumalaika cyangwa intumwa yoherejwe.
Nk'uko IKH'LAAS ikenewe mu gusenga, ni nako ikenewe mu gukurikira intumwa y'Imana, ugashyira gusa kukugendera kuri"SUNA (imigenzo y'intumwa)" zayo no gukiranurwa nayo, kureka ibihimbano (BIDIA) n'ibindi byose binyuranye n'amategeko ndetse no kureka gukiranurwa n'amategeko yashyizweho n'abantu n'ingeso bizaniye zigongana n'amategeko nyakuri y'Imana.
Uwemeye ariya mategeko yashyizweho n'abantu anyuranyije n'ay'Imana cyangwa akayakoresha ntashobora kuba mu bafite "IKH'LAAS"
Urukundo :
Ikinyuranyo cyo gukunda ni kwanga. Umuntu ningombwa kuriwe ko akunda Imana n'intumwa yayo no gukunda ibikundwa nayo mu bikorwa n'amagambo, ndetse no gukunda abakunzi bayo n'abayubaha bose. Uru rukundo iyo rubaye nyarwo, ibimenyetso bigaragarira ku mubiri, ugasanga umugaragu w'umunyakuri yubashye Imana anakurikiza intumwa yayo, agasenga Imana ukuri ko kuyisenga, akaryoherwa no kubaha Imana, akihutira gukora byose Umuremyi we akunda mu bikorwa n'amagambo kandi akamubona agendera kure kugomera Imana (MAASWI) akanga n'abayigomera kabone n'ubwo ibyo byaha byaba bikunzwe n'umutima, kandi no kubireka biryohera umutima kuko aba azi ko umuriro ukikijwe n'ibikundwa n'imitima naho ijuru rizitiwe n'ibidashimisha roho. Iyo ameze atya, urukundo rwe ruba ari urw'ukuri.
Kubw'ibingibi, DHUNNUUNI yarabajijwe ati:
"Ni ryari nkunda Imana yanjye?" arabasubiza ati: "Igihe uzihanganira gukora icyo umutima wawe ushaka mu byarakaza Imana" Na bamwe bakavuga bati: "Uzigamba ko akunda Imana kandi bitagaragara mubyo akora, uko kwigamba kuzaba atari ko" Imana yashyizeho ikimenyetso cyo kuba uyikunda ko ari ugukurikiza "SUNA (imigenzo y' intumwa y'Imana)" Imana iragira iti:
"Babwire uti: "Niba koko mukunda Imana munkurikire, Imana nayo izabakunda kandi ibababarire amakosa yanyu"
QOR'ANI 3:31
Guhakana ibindi byose bisengwa bitari Imana
Imvugo y'intumwa y'Imana iragira iti: "Uzavuga ati:"Nta mana iriho kandi ikwiye gusengwa by'ukuri uretse Imwe Rukumbi, agahakana ibindi byose bisengwa bitari yo", umutungo we urazira n'amaraso ye"
Ubuhamya bwa kabiri kugira ngo uwabuvuze bumugirire akamaro agomba kuzuza ibi bikurikira: Kwemera ubutumwa bwa Muhamadi (amahoro amubeho) mu mutima we ko ari ukuri (Kubigaragaza no kubivuga ku rurimi), Gukurikiza Muhamadi (amahoro amubeho) ukora ibyo yategetse ureka ibyo yabujije, Kwemera ibyo yavuze mu nkuru z'ibyahise n'ibizabaho, Kumukunda cyane kuruta umutima wawe, umutungo, urubyaro, ababyeyi n'abantu bose, Gushyira imvugo y'Intumwa Muhamadi (amahoro amubeho) imbere y'imvugo z'abandi bose ukanakurikiza imigenzo ye.
Inkingi ya Kabiri ya Islamu
GUKORA iSwalah - AMASENGESHO:
Iyi ni inkingi ihambaye cyane, isobanuye guhozaho amasengesho atanu buri munsi, akaba ariyo ahuza umugaragu na Nyagasani we, amuganiriza mu iswala akanamusaba, bigatuma umugaragu agira ituze ry'umutima n'umubiri ibyo bikaba aribyo bizamuha ibyishimo ku Isi no kumperuka
Inkingi ya Gatatu ya Islamu GUTANGA AMATURO "Zakat":
bisobanuye ituro ryoroheje rikuwe mu mitungo y'abashoboye rigahabwa abakene, iryo turo rikaba risukura imitungo y'abakire rigatuma igira imigisha y'Imana rikaba n'ikiraro gihuza abakire n'abakene bigatuma babana bishimanye ntanzangano n'ishyari cyangwa ubugambanyi
Inkingi ya Kane ya Islamu
IGISIBO "Swaumu":
Igisibo cy'ukwezi kwa "RAMADHAN" ariko kwezi kwa Cyenda mu mezi agendera ku mboneka y'Ukwezi; muri uku kwezi abayisilamu bose bahurira ku kwigomwa ibibanezeza nk'ibiryo, ibinyobwa no kubonana n'abo bashakanye kuva umuseke utambitse kugeza izuba rirenze.
Inkingi ya Gatanu ya Islamu
UMUTAMBAGIRO MUTAGATIFU "Hidja":
Ni ukugana i "Makka - Saudi Arabia" rimwe mu mwaka ukahakora imigenzo yahagenewe ugamije kwiyegereza Imana Ikaba ari inkingi ya gatanu (5) mu itegetswe buri Muyisilamu ufite ubushobozi inshuro imwe mubuzima. Imigenzo yayo ibanza ushobora kuyikora mu kwezi kwa Cumi kwa k'Islam ariko "SHAWALI" cyangwa "DHUL QAADA" ariko kwezi kwa Cumi na kumwe kwa k'Islam; wayirangiza ugategereza imigenzo nyamukuru itangirana n'italiki ya Munani (8) y'Ukwezi kwa "DHUL Hidja" ariko kwezi kwa Cumi n'abiri kwa k'Islam.
Icyitonderwa:
Ibisobanuro by'inkingi yakabiri ya ISLAM (Gusenga gatanu ku munsi "SWALAT") kuburyo burambuye, biboneka mu isomo ry'amategeko (AL FIQ'H), kimwe n'inkingi ya gatatu ya Islamu (AL-Zakat "Gutanga amaturo"), inkingi ya kane ya Islamu (AS-SAWMU "Igisibo") n'inkingi ya gatanu ya Islamu (AL-HADJ "Gukora umutambagiro mutagatifu iMakkah k'ubishoboye").
Umusozo ...

robotstxt: allowed

filter: keep


text:
Musinga yakomeje kwangana urunuka n’abazungu, cyane cyane abapadiri bera. Ibi byatumye batangira gucura imigambi yo kumwikiza, maze batangira kumutega imitego imwe n’imwe. Urugero ngo ni uko bamutumiraga mu nama i Kigali cyangwa Astrida (Butare) kandi bazi neza ko abami bitwa ba Yuhi batari bemerewe kurenga imigezi n’inzuzi nka Nyabarongo. Batangiye kandi kumubuza ibintu bimwe na bimwe we yumvaga afiteho uburenganzira, maze bituma akomeza kurakaranya nabo.
Nk’uko tubikesha umunyamateka padiri de Lacger, ngo abakoloni n’abapadiri basangaga ari ngombwa ko umwami avaho, agakurwa n’undi, ngo kandi kuba byahungabanya ubwami (institution de la royauté) ntabwo bigeze babitekerezaho cyangwa ngo babihe agaciro.
Haba abapadiri bera, haba abayobozi b’abakoloni, ngo bose basangaga nta kabuza Musinga akwiye kuvaho, ngo kuko yabangamiraga abanyarwanda bari banyotewe n’iterambere…Ibyo bikaba bikubiye no mu ibaruwa Vice-Gouverneur Voisin yandikiye Mgr Classe tariki 5.1.1931. Gouverneur Tilkens wa Congo nawe yaje kwemeranya nabyo, ndetse n’umwami w’u Bubiligi ubwe azakwemera icyo gitekerezo mu mpeshyi ya 1931. Padiri de Lacger ati “Icyari gisigaye gusa ni ukubimenyesha Rudahigwa, bikaba bitari byoroshye na gato kubera icyubahiro buri munyarwanda agirira se umubyara.”
Musenyeri Classe wari arkiyepisikopi w’u Rwanda (archevêque/archbishop), akaba yarafataga Rudahigwa nk’umuhungu we mu bya roho (spiritual son/fils spirituel) niwe washinzwe gutegura Rudahigwa ngo azabe umwami, azungure se ku ngoma. Rudahigwa ngo yaje gusanga aramutse abyanze bitabibuza kuba, kuko abazungu bari guhita bashyiraho umwe muri barumuna be mu cyimbo cye…Yaje kwemera rero, maze ajya Usumbura (Bujumbura) kubonana na guverineri, ahahererwa ububasha bwo kuba umwami wemewe n’abakoloni.
Musinga ategekwa kurekura ingoma no kujya i Kamembe
Kugirango icyo gisa na coup d’état gishoboke, byari ngombwa ko bikorwa mu mutuzo n’ibanga rikomeye kugirango hato bidakoma rutenderi, amaraso akameneka. Ku bw’ibyo rero ibintu byagombaga gukorwa neza kandi vuba.
Ibikenerwa byose byarateguwe, maze tariki 12 Ugushyingo 1931, Vice-Gouverneur Voisin aha ubutumire Musinga bwo kumusanga iwe mu rugo. Musinga yaje wenyine, maze amenyeshwa ko kuva ubwo avanywe ku butegetsi, ko kandi mu minsi ibiri agomba gufata urugendo rugana i Kamembe.
Aha de Lacger avuga ko Musinga yasazwe n’amarira, ariko ikigaragara ni uko bidashoboka ko umuntu w’umugabo (w’icyo gihe) yarira, kandi twibuke ko Musinga yari amaze imyaka nka 35 yimye ! Gusa ngo Musinga yarababaye cyane, aravuga ngo “nari mbizi, kandi hashize igihe mbitegereje.” Yasohotse kwa Voisin, maze ajya kugeza inkuru y’akababaro kuri nyina Kanjogera. Uyu mugore w’amarere ngo yagize umujinya w’umuranduranzuzi, ariko nta kundi byari kugenda. Kuva iryo joro batangiye kwitegura urugendo rugana Kamembe.
Tariki ya 14 Ugushyingo 1931, Musinga aherekejwe n’abantu batari munsi ya 700 yafashe urugendo, akaba yari mu kitabashwa cye (ingobyi) we na nyina Umugabekazi Nyirayuhi V Kanjogera, abagore be 7 n’abana be 9. Ngo akimara kugenda bivugwa ko hari abasahuye ingoro ye bakayeza, ndetse ngo hari abishimiye ko yagiye, harimo Nturo wari igikomangoma cy’imena. Kwemeza ibi byavuzwe n’umuzungu ntibyaba byoroshye. Gusa Musinga akigera Kamembe hari abenshi bari bakimubona nk’umwami, ku buryo bakomeje kumutura biyoberanyije bigize abacuruzi…
Tariki ya 16, Rudahigwa yinjiye i Nyanza yitwaye mu modoka ye yo mu bwoko bwa Pontiac, maze arimikwa azungura se, nawe Musinga atura i Kamembe n’abagore n’abana be bato, akomeza kugira abagaragu bari bakimufata nk’umwami. Ngo buri kwezi yagenerwaga ibihumbi bibiri by’amafaranga (yari akayabo) ndetse n’ubushyo bw’inka ku buryo atigeze akena.
Musinga akumbura abadage akabizira
Bamwe mu banyarwanda bemera ko iyo u Rwanda ruguma gukolonizwa n’abadage hari aho ruba rugeze, dore ko bari banafite gahunda yo kubukura mu bwigunge bubaka umuhanda urugeza ku nyanja y’Abahinde. Iyi mishinga tujya tubona ya gari ya moshi igeze ubu itaraba abadage bo bari bayifite muri 1915 !
N’ubwo hari amakosa amwe n’amwe bagiye bamukorera, Musinga yakundaga abadage cyane, ku buryo icyo gihe yakurwaga ku ngoma yumvise abadage bazagaruka bakamusubiza ku butegetsi. Ibyo yari abihuriyeho n’abandi benshi, ku buryo byateye ubwoba ababiligi bakamufunga inshuro 2 zose. Ngo ni nabyo kandi byatumye ajyanwa Moba muri Congo, hafi ya Kalemie, naho aza kuhafungirwa kuko abanyekongo bavugaga ko ashaka kubategeka…
Icyizere cyo kuzagaruka ku ngoma Musinga yaje kugitakaza ubwo habaga intambara ya II y’isi. Nyina Kanjogera yari yaritabye Imana mu mwaka wa 1933, naho Musinga we atanga tariki 25 Ukuboza 1944, kuri Noheri. Bivugwa ko yatabarijwe i Moba, ngo nyuma muri 1959 bakaba barashakaga kuzana umugogo we mu Rwanda ariko biza kwanga kuko aribwo Rudahigwa nawe yatanze, nyuma hakaba imvururu za 1959…Ngo ababiligi bonyine nibo bazi iherezo ry’umugogo we.
Reba Video
Umwami Musinga II
Musinga yakomeje kwangana urunuka n’abazungu, cyane cyane abapadiri bera. Ibi byatumye batangira gucura imigambi yo kumwikiza, maze batangira kumutega imitego imwe n’imwe. Urugero ngo ni uko bamutumiraga mu nama i Kigali cyangwa Astrida (Butare) kandi bazi neza ko abami bitwa ba Yuhi batari bemerewe kurenga imigezi n’inzuzi nka Nyabarongo. Batangiye kandi kumubuza ibintu bimwe na bimwe we yumvaga afiteho uburenganzira, maze bituma akomeza kurakaranya nabo.
at 8:56:00 AM
Labels: amateka y'u Rwanda


text:
ISOMO RYA MBERE
Igitabo cy’Ibyakozwe n’Intumwa (Intu 16, 22-34)
Muri iyo minsi, mu mugi wa Filipi 22rubanda na bo bahagurukira Pawulo na Silasi. Nuko abacamanza babashishimurira imyambaro, bategeka ko babakubita ibiboko. 23Bamaze kubarema inguma babajugunya mu buroko, bategeka umurinzi kubarinda abyitayeho. 24Umurinzi ngo abone ko ahawe itegeko rikomeye, abashyira mu nzu yo hirya cyane, amaguru yabo ayaboheye ku biti.
25Ahagana mu gicuku Pawulo na Silasi barasenga, baririmba ibisingizo by’Imana, izindi mfungwa zibateze amatwi. 26Nuko ako kanya haba umutingito ukomeye w’isi, imfatizo z’uburoko ziranyeganyega, imiryango yose ihita yikingura, iminyururu yari iboshye Imfungwa zose iracikagurika. 27Umurinzi w’uburoko akangutse, abona imiryango yose ikinguye. Yibwira ko imfungwa zacitse, ni ko gukura inkota ashaka kwiyica. 28Ariko Pawulo atera hejuru cyane, aramubwira ati « Uramenye ntiwigirire nabi, twese turi hano. » 29Nuko uwo murinzi asaba urumuri, yinjira ahinda umushyitsi, maze yikubita imbere ya Pawulo na Silasi. 30Hanyuma arabasohokana no hanze, arababaza ati «Bategetsi banjye, ngomba gukora iki kugira ngo nkire ?» 31Baramusubiza bati «Wemere Nyagasani Yezu, uzakira wowe n’urugo rwawe.» 32Nuko bamubwira ijambo rya Nyagasani, we n’abo mu rugo rwe bose. 33Ako kanya muri iryo joro, arabajyana yuhagira inguma zabo, ahera ko abatizwa hamwe n’urugo rwe rwose. 34Hanyuma ajyana Pawulo na Silasi iwe arabazimanira, yishimana n’abo mu rugo rwe bose kubera ko yemeye Imana.
ZABURI (Zab 138 (137), 1-2a, 2bc-3, 7c-8)
Inyik/ Uhoraho, wandengeye ubigirishije ububasha bwawe.
Uhoraho, ndakogeza n’umutima wanjye wose,
ndakuririmbira imbere y’ab’ijuru bose,
mpfukamye nerekeye Ingoro yawe ntagatifu.
Ndogeza izina ryawe,
kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza, unyongerera imbaraga.
Indyo yawe ituma ntsinda,
bityo Uhoraho azankorera byose !
Uhoraho, impuhwe zawe zihoraho ubuziraherezo,
ntuzatererane uwo waremesheje ibiganza byawe !
IBANGONDIRIMBO RIBANZIRIZA IVANJILI (Hish 1, 5)
Alleluya Alleluya.
Nyagasani Yezu Kristu, uri umuhamya w’indahemuka,
umuvukambere mu bapfuye ;
uradukunda kandi wadukijije ibyaha ku bw’ amaraso yawe.
Alleluya.
IVANJILI
+ Yohani (Yh 16,5-11)
Muri icyo gihe, Yezu agiye kuva kuri iyi si ngo asange Se, abwira abigishwa be ati 5«Ubu rero nsanze Uwantumye, none muri mwe nta we umbaza ati ‘Ugiye he ?’ 6Ubwo mbabwiye ibyo, umutima wanyu wuzuye ishavu. 7Ariko mbabwire ukuri, ngiye byabagirira akamaro ; kuko ntagiye, Umuvugizi ntiyabazamo, ariko ningenda nzamuboherereza. 8Kandi namara kuza azereka ab’isi aho icyaha cyabo kiri, n’aho ubutungane buri, n’urubanza uko ruteye. 9Azabereka icyaha cyabo, kuko batanyemeye ; 10azabereka aho ubutungane buri, kuko ngiye kwa Data kandi mukaba mutakimbonye ; 11azabereka uko urubanza ruteye, kuko Umutware w’iyi si yaciriwe urubanza. »


text:
Byinshi utari uzi ku mukobwa ugaragara mu ndirimbo “I’m in Love” ya The Ben
Nyuma y’aho umuhanzi The Ben ashyiriye ahagaragara indirimbo yahaye izina ry’Icyongereza,“I’m in Love”, ariko iririmbye ahanini mu Kinyarwanda, umukobwa witwa Chantal Landry Sangwa ugaragara mu mashusho y’iyo ndirimbo benshi baramukunze bifuza kumumenya.
Ku maradiyo atandukanye, mu tubari, amaresitora, mu matelefone y’abantu n’ahandi hatandukanye, hagaragara kenshi indirimbo I’m in Love ya The Ben, uko irebwa ni nako benshi bibaza umukobwa uyigaragaramo uwo ari we ndetse banibifuza kumenya byinshi (...)
Nyuma y’aho umuhanzi The Ben ashyiriye ahagaragara indirimbo yahaye izina ry’Icyongereza,“I’m in Love”, ariko iririmbye ahanini mu Kinyarwanda, umukobwa witwa Chantal Landry Sangwa ugaragara mu mashusho y’iyo ndirimbo benshi baramukunze bifuza kumumenya.
Ku maradiyo atandukanye, mu tubari, amaresitora, mu matelefone y’abantu n’ahandi hatandukanye, hagaragara kenshi indirimbo I’m in Love ya The Ben, uko irebwa ni nako benshi bibaza umukobwa uyigaragaramo uwo ari we ndetse banibifuza kumenya byinshi kuri we.
Hifashishijwe urubuga Facebook, Chantal Landry Sangwa, umukobwa umwe rukumbi ugaragara muri “I’m in Love”, yaganiriye na IGIHE.
IGIHE: Ufite uruhe rwego rw’amashuri? Waba warigeze wiga mu Rwanda?
Sangwa : Ndimo ndiga Ubuforomo n’Ibinyabuzima (Nursing/Biology) muri Kaplan University, ndi mu mwaka wa kabiri. Mbere y’uko nza muri Leta Zunze Ubumwe za Amerika nigaga Ubumenyi n’Ikoranabuhanga (Information Technology) muri Adventist University of Central Africa i Mudende. Amashuri yisumbuye yo, nayize kuri LDK(Lycée deKigali).
IGIHE: Mu buzima busanzwe ukora uwuhe mwuga?
Sangwa: Ndi umunyeshuri ubikunze , ariko iyo ntari mu masomo murika imideri i Pennsylvania na Texas muri Leta Zunze Ubumwe za Amerika.
IGIHE: Wavukiye he? Ryari?
Sangwa: Navutse tariki 25 Ugushyingo (umwaka wo sinshaka kuwuvuga). Navukiye mu Rwanda ndanahakurira.
IGIHE: Wagiye muri Leta Zunze Ubumwe za Amerika ryari ? Hari umuryango ufite mu Rwanda?
Sangwa: Nimukiye muri Leta Zunze Ubumwe za Amerika nje kwiga mu 2009, ntangirira amasomo muri La Roche College. Mfite ababyeyi na musaza wanjye Nick breezy (umuraperi urimo kuzamuka muri muzika mu Rwanda) baba mu Rwanda, ariko hari n’abandi bantu bo mu muryango wanjye baba muri Leta zitandukanye za hano muri Leta Zunze Ubumwe za Amerika
IGIHE: Ubu ubahe?
Sangwa: Mba i Pennsylvania.
IGIHE: Ese kugaragara muri I’m in Love byari ubwa mbere ugaragaye mu mashusho y’indirimbo?
Sangwa: Byari ku nshuro ya mbere ngaragaye mu mashusho y’indirimbo. Nayungukiyemo ubunararibonye bufatika cyane n’ubwo byari biteye ubwoba kuko byari ubwa mbere.
Mu kumurika imideri ntabwo uba usabwa kumenya kwifotoza cyangwa kwiyerekana gusa, ahubwo uba ugomba no kumenya uko bitwara neza imbere ya camera. Nakoze amashusho y’indirimbo rero kugira ngo mbone n’ubwo bunararibonye.
"I am in love" ni indirimbo nziza cyane kandi ifite amashusho ashobora gukurura ibitekerezo bya buri wese, ndizera ntashidikanya ko buri wese ayikunda.
IGIHE: Umuryango wawe n’inshuti zawe za hafi babyakiriye gute?
Sangwa: Abantu b’ingirakamaro kuri njye babyakiriye neza kandi bishimiye kubona akazi keza twakoze twembi (we na The Ben).
IGIHE: I’m in Love muri iyi minsi irimo kuvugisha abantu, wowe wayivugaho iki?
Sangwa: ”I am in love" ni indirimbo ikora ku mutima, kugeza n’ubu ndacyashima akazi The Ben yakoze.
Kanda hano uyirebe: http://www.youtube.com/watch?v=roojUo48yqE
IGIHE: Ndizera ko kugaragara mu mashusho y’iriya ndirimbo byongereye umubare w’abaguhamagara wakiraga ku munsi, abagusaba ubucuti cyangwa abagukurikira ku mbuga nkoranyambaga, wagereranya ukaduha umubare w’uko biyongereye?
Sangwa: (Aseka) hahaha....Ibyo uvuze ni ukuri, abantu bahita bashaka kumenya uwo uri we, ubuzima bwawe, inshuti zawe n’umuryango wawe. Ariko …ntacyo ndabasha kwitaho!
IGIHE: Biravugwa ko wakundanaga n’umuraperi w’umunyarwanda Roger, byaba ari ukuri?
Sangwa: Oya! Roger atereta inshuti yanjye. Nta kintu kiri hagati yanjye nawe kirenze ubucuti busanzwe.
IGIHE: Biravugwa ko waba warigeze kwiyamamariza kuba nyampinga wa Kaminuza wigaho, byaba ari byo?
Sangwa: Sinigeze ngerageza kuba Nyampinga kuri Kaminuza, ariko mu 2007 naje mu bakobwa 10 bahataniraga kuba Nyampinga w’Umujyi wa Kigali.
IGIHE: Murakoze cyane ku mwanya muduhaye w’ikiganiro.
Sangwa: Murakoze namwe.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Na: Ndahiro Tom*
Itegeko Nshinga rya Repubulika y’u Rwanda, ryo mu w’2003, rivuga ko Abanyarwanda twiyemeje kurwanya ingengabitekerezo ya jenoside n’ibyo igaragariramo byose. Insanganyamatsiko y’umwaka w’2005 mu gihe cyo kwibuka jenoside ku nshuro ya 11 idusaba kwibuka tukanarwanya ingengabitekerezo y’icyo cyaha mu Rwanda no mu mahanga.
Wibutse amahano nka jenoside, ntuzirikane gufata ibyemezo byo gushyira ahagaragara no kurwanya iyo ngengabitekerezo yayiteye, ni ugukora ubusa. Ibyo byemezo ntiwabifata utazi imiterere y’ibyo bitekerezo ari na byo kibazo gikwiye guhangayikisha inyoko-muntu.
Ikinyamakuru UMUSESO No. 213 cyo ku wa 30/03 – 06/04/2005, cyasohoye inkuru ikubiyemo ibyanditswe na Bwana MUKEZAMFURA Alfredi, mu kinyamakuru IMVAHO No. 1046 – Mata 1994. Icyo kinyamakuru cyanditswe kinasohoka mu gihe kidasanzwe mu mateka y’isi, n’ay’Abanyarwanda by’umwihariko. Ikinyamakuru UMUSESO cyayivuzeho, kikimara gusohoka, byabaye ngombwa ko nshaka iyo MVAHO nkayisomera kugira ngo nzayisesengure nayicengeye.
Bwana MUKEZAMFURA Alfred, yakoresheje uburenganzira bwe bwo gusubiza ibyamuvuzweho. Mu UMUSESO No. 216 yo kuwa 29/04 – 05/05, urup. 8, yagaragaje ko umunyamakuru wanditse ku byo yari yaranditse mu gihe cya jenoside, atitaye ku gitekerezo cy’ingenzi cyari mu ijambo ry’ibanze ry’icyo kinyamakuru IMVAHO yari anabereye umuyobozi, mu gihe cya jenoside.
Mubyo yaduhishuriye muri icyo kinyamakuru UMUSESO, MUKEZAMFURA yanditse asa n’uwiregura agerageza kwerekana ko hari ibitekerezo byiza yatambukije mu nyandiko yo muri Mata 1994. Yagize ati: “Uretse no kubyandika gutyo mu kinyamakuru, nta wundi numvanye ubwo butumwa, nta wabuntekerereje, nta wantegetse kubwandika, ahubwo buhuye n’imitekerereze yanjye y’icyo gihe ari na yo yakomeje kundanga kugeza ubu”.
Ubu buhamya budasanzwe ni bwo bwatumye mfata icyemezo cyo kugira icyo mvuga ku byo yanditse muri icyo gihe cy’imiborogo n’imivu y’amaraso yatembaga mu Rwanda. Mu gusesengura no gutanga ibitekerezo, ntabwo nibanda gusa ku ijambo rye ry’ibanze yahaye inyito “TUZA DUTURANE”, ndanakora ku zindi nyandiko ziri muri icyo kinyamakuru.
Ibyo MUKEZAMFURA yandikiye UMUSESO narabisomye nsanga harimo ukuri, n’ibindi bidahuje n’ukuri. Yaratuye, avugisha ukuri. Ibirimo ukuri ni ukuba yemera ko ibyanditswe ari ibye kandi atigeze abihatirwa. Ibi bikaba bimutandukanya n’ababeshya ko bashutswe cyangwa batamenye ibyabaga. Yari afite uburenganzira, bwo guhitamo, gukorera abicanyi no kutabakorera. Hari abanyamakuru batari bake banze kuyoboka iyo ngoma rugikubita. Urugero rw’abo banyamakuru banze gutiza umurindi ba rukarabankaba ni nyakwigendera BYIRINGIRO Seraphin.
Iyo uri umuyobozi w’ikinyamakuru, n’ibyanditswe n’abanyamakuru uyobora, mu gihe byasohotse uba ubifitemo uruhare rukomeye. Nta gitangaza kuba yaranditse ibyo yemera, kandi yari umuyobozi mu itangazamakuru, wari ufitiwe icyizere na guverinoma y’icyo gihe.
IMVAHO mu njyana ya jenoside
Ibinyuranije n’ukuri harimo ubutumwa bwakwitwa ko ari ubwamamaza amahoro bukamagana jenoside n’amacakubiri. Usomye ibyo MUKEZAMFURA yasubije mu Umuseso, utarasomye iyo MVAHO yanditsemo, cyangwa utazi ibyavugwaga icyo gihe, ushobora kwibeshya ko yaba koko yaravugaga ibintu byiza. Aratubwira ko ibyo yavuze icyo gihe nta wigeze abimuhatira, kandi ari umwimerere we. Akaba anabyemera kugeza n’ubu.
Nshingiye ku nyandiko zasohotse muri icyo kinyamakuru ndetse no ku yandi makuru mfite, uko gutsimbarara ni ibintu biteye ubwoba mu gihe tuvuga ko turi mu rugamba rwo kurwanya jenoside n’ingengabitekerezo yayo.
Mubisobanuro MUKEZAMFURA yahaye UMUSESO, arahakana ko atari ashyigikiye ibikorwa by’interahamwe. Sinzi uwo yita Interahamwe n’utari yo. Hejuru y’ifoto ya HABYARIMANA Yuvenali yashyize hejuru y’icyo kinyamakuru, handitse ngo “Intwari yaratabarutse”.
Uwo MUKEZAMFURA yita “intwari”, ari mubacuze imashini yo kuzakora jenoside n’ubwo ntekereza ko ari yo yaje kumuhitana. Uwo yita intwari niwe wagiye mu Ruhengeri akivugira ko azamanukana n’interahamwe ze ngo “yazambitse zaberewe”. Uko zamanutse, twarabibonye.
Radiyo RTLM ntizibagirana kubera uko yakanguriraga abantu gukora jenoside. Ku rutonde rw’abatanze imigabane itubutse muri iryo jwi ry’urupfu, n’abarishyigikiye, uri ku isonga ni “Ikinani” cyo MUKEZAMFURA yita “Intwari”.
Nyamara nta gushidikanya ko uwo muyobozi mu itangazamakuru, yari ashyigikiye ibikorwa byose bya guverinoma y’abajenosideri biyise “abatabazi”. Ibyo akaba ari we ubwe ubyivugira mu ijambo rye ry’ibanze ry’ibyo yita ibitekerezo byiza, mucyo yise “ubutumwa nyamukuru”.
Kuri MUKEZAMFURA, guverinoma ya Kambanda igizwe n’abantu b’intwari, (para.2) akanashishikariza abaturage kuyishyigikira: “Guverinoma ya Yohani Kambanda – guverinoma y’abatabazi – yiyemeje guhangana nabyo (ibibazo) yivuye inyuma, ariko ikeneye inkunga ya twese abifuza ko igihugu kiva mu manzaganya.”
Iryo jambo “twese” ni we wiheraho n’abari bashyigikiye jenoside icyo gihe, bashaka gukururiramo n’abandi. Na n’ubu aracyatubwira ko ibyo bitekerezo ari ibye kandi akibikomeyeho. Yahamagariraga abantu kumukurikira cyangwa kumukurikiza mu gushyigikira umushinga wakozwe na Guverinoma yatsembaga imbaga.
Niba hari igikorwa cy’abantu bazibukiraho guverinoma ya KAMBANDA n’abo yari hamwe nabo ni itsembwa ry’abatutsi. Nk’uko umugambi wari warateguwe, ukanozwa byitwa kwikiza inzoka n’umwanzi. MUKEZAMFURA we, akaba yarakanguriraga abantu bose gufasha abo bicanyi mucyo we yise kuvana igihugu “mu manzaganya”. Gutsemba igice kimwe cy’abanyarwanda bikitwa kuvana igihugu “mu manzaganya”!
Uko guhamagarira abantu bose gushyigikira guverinoma y’abiyise ABATABAZI, byibutsa uwitwa MUTABAZI mu ndirimbo ya BIKINDI Simoni yitwa AKABYUTSO (abantu benshi bazi ko yitwa MBWIRABUMVA), bamubwira mugisa n’indagu ngo “dore intsinzi … fata inkomo ushyire ku mureko uhamagare bene Sebahinzi bose baze mbahe intsinzi, bahamagare…” Hakoreshejwe IMVAHO babonye ubahamagara mu nyandiko!
Muri iryo jambo ry’ibanze, usomye neza, ugahuza inyito n’igika gisoza, MUKEZAMFURA yasaga n’ubwira FPR – Inkotanyi ngo icishe make. Muri iyo mvugo ya “TUZA DUTURANE”, irimo no kwishongora gukabije, ni naho akomeza agira ati: “Abahohotera abandi, abitiranya umwanzi n’umuturanyi badahuje ubwoko, akarere, idini, ishyaka cyangwa basanzwe bafitanye utubazo, baranyuranyiriza guverinoma, ari nako bateza u Rwanda urubwa mu rubuga rw’amahanga, bataretse no gutera umwanzi inkunga, dore ko akaduruvayo mu gihugu ari imwe mu ntwaro ze zikomeye. Yego kurakara bibaho, ariko uburakari budashira bwica nyirabwo.”
Muri icyo gika cy’iryo jambo ry’ibanze, ni ho yakuye bike yita byiza asubiza Umuseso, ariko abyandika igice. Usoma inyandiko nk’ijambo ry’ibanze ntayisoma mu bucagucagu. Iyo ubikoze utyo urajijwa cyangwa ukaba wajijisha abatarabonye umwanya wo gusoma inyandiko ivugwa.
Icya mbere ni uko muri iryo jambo ry’ibanze yongera gusingiza guverinoma y’abajenosideri avuga ko hari abayinyuranyiriza. Bivuga ko iyo guverinoma yakoraga neza kandi ikabikorana ubuhanga. Icya kabiri avuga ngo ni uko hari ibyatezaga urubwa u Rwanda mu rubuga rw’amahanga.
Jenoside yakorwaga, ntiyayibonye? Imirambo yari yuzuye mu mihanda, n’indi itemba muri Nyabarongo amahanga abireba, ndetse na we, ni byo akibonamo ishema ry’igihugu cyacu? Icyababaje MUKEZAMFURA, kugeza ubu, si abantu bishwe urw’agashinyaguro, yababajwe n’ isura y’ubutegetsi bwatsembaga ubwoko. Yifuje ko inzu yashyaga itagaragaza umwotsi.
N’ubwo MUKEZAMFURA yifuzaga ko guverinoma yashyigikiye byimazeyo yakomeza kugira isura nziza, yari akwiye kwibuka ko abatutsi bajugunywe muri Nyabarongo hari abahambwe muri Uganda. Yari akwiye kwumva ko abarobyi b’amafi bo muri icyo gihugu duturanye bahagaritse ibindi bakaroba intumbi z’abanyarwanda, ko bakwiye icyubahiro n’ishimwe kurusha abiyise guverinoma y’abatabazi.
Uko kuroba no guhamba neza abajugunywe mu mazi, abo basare n’abarobyi ntibigeze bitiranya iyo mirambo n’umwanda. Bagaragaje umutima wa muntu, bazirikana icyubahiro umuntu akwiye.
Ibyo gutiza umwanzi umurindi, si ubuvanganzo bwa MUKEZAMFURA. Byari byaravuzwe kenshi mbere, ari mu binyamakuru nka KANGURA n’ibihuje nacyo. Ariko, umuntu yatanga urugero ku byavuzwe na perezida HABYARIMANA Yuvenali mu ijambo rye ryo kuwa 31/12/1990, ngo abantu bagomba kwiyama amacakubiri, ntibatatane, bakazitira abanzi ngo batabasenyera igihugu kandi bakirinda kubatiza umurindi. (Reba IMVAHO No. 876 yo ku wa 7 – 13 Mutarama 1991). Ubwo bumwe ni nabwo bwari philosophy y’impuzamugambi za CDR.
Ibyo kuvuga ko “akaduruvayo” ari intwaro y’umwanzi, kimwe no kuvuga “imvururu”, byakoreshwaga n’abarinda ya sura y’ubutegetsi ari mu rwego rwo kuvuga ko nta jenoside yakorwaga. Imvugo nk’iyo iracyakoreshwa kugeza ubu n’abahakana cyangwa bapfobya jenoside bavuga ko ngo “ubwicanyi” bwatewe n’intambara yo mu Ukwakira 1990, n’urupfu rwa Perezida Habyarimana.
Nkiri ku byo MUKEZAMFURA asanga ari ishema ry’u Rwanda, mu nyandiko ye yo muri iyo MVAHO No. 1046, urup. 8, Kigali: ni nde uzaribara?, hari aho agira ati: “Umuco mwiza wo gutabara abitabye Imana ntiwibagiranye, nta misa, nta sanduku. Ndetse kubera ubwinshi bw’imirambo, hagombye inkunga y’abashinzwe isuku mu mugi.” Harimo imvugo y’ubushinyaguzi ndetse n’ubugome.
Ntibyumvikana uburyo umunyamakuru umenyereye akazi, yakwandika gusa “ubwinshi bw’imirambo” ntagire icyo avuga ku cyateye urwo rupfu rudasanzwe, rutuma abantu benshi papfa bakabura gihamba. Umusomyi yari kubwirwa abapfuye abo ari bo, icyabishe n’icyatumye imirambo yanduza umuhanda bigatuma iba ikibazo cy’abashinzwe isuku.
Kuzira jenoside si ukwitaba Imana, ahubwo ni igikorwa cy’abagomeramana. Abazize jenoside barishwe ntabwo bahamagawe n’Imana yabaremye mu ishusho ryayo. Kuvuga ko abazize genocide bitabye Imana, ni ibyashimangiraga imvugo y’abajenosideri ngo “Abatutsi Imana yarabatanze”, kuko ari byo yitaga “umuco mwiza wo gutabara”.
Ibyo kuvuga ngo “nta misa nta sanduku” sinigeze numva ko aricyo cyagirwa igipimo cy’umuco mwiza wo gutabarana. Ishema ry’u Rwanda ririhe mu gihe abantu bahinduwe umwanda, kugeza ubwo abashinzwe isuku mu mujyi bashimirwa “inkunga” yabo mu kazi basanzwe bahemberwa?
Nta muntu wakwifuriza uwo akunda, ndetse n’uwo ari we wese ko agwa ku gasozi, akahaguma ategereje gukuburwa mu myanda, nk’aho ari amababi y’ibiti yahanuwe n’umuyaga cyangwa imvura.
Ku bantu bemera gikirisitu, cyane cyane Gatolika ifite abayoboke benshi mu Rwanda, isakaramentu ry’abarwayi b’indembe, na misa y’abapfuye ni ibintu biteganijwe. Guhamba mu isanduku na misa bisa nk’aho byinjiye mu muco w’abenegihugu benshi. Ibi, kuri MUKEZAMFURA, nk’umukirisitu, dukurikije nibura izina rye “Alfred”, ndetse akaba ari n’umuyoboke w’Ishyaka riharanira Demokarasi ya Gikirisitu (PDC), yari akwiye kuba abizi, abyemera ndetse akanabyigisha.
Mu muco usanzwe w’abantu, umuntu ahabwa icyubahiro na nyuma y’uko apfa; agahambwa neza n’abavandimwe n’inshuti. Ni nayo mpamvu ubu duhamba mu cyubahiro abakivukijwe. Imitekerereze nk’iya MUKEZAMFURA yo kubona abantu bamwe nk’umwanda ni yo jenoside. Abategura n’abakora icyo cyaha kiruta ibindi, barimbura abo badashaka babyita kwikiza umwanda.
Mu buhamya bwinshi bw’abacitse ku icumu rya jenoside, twumvise ko hari abisomeraga misa mbere yo guterwamo za gerenade, kuraswa cyangwa gutemwa n’interahamwe n’abari babashyigikiye. Hari abajugunywe mu misarani ndetse n’abijugunye mu byobo ari bazima. Hari abariwe n’imbwa na za nyamunsi, n’abashengukiye ku gasozi. Ibi nibyo muco mwiza wo gutabarana?
Imvugo zijijisha zamamaza ubwicanyi
Ahakorwa jenoside hose, ababa bari ku isonga, ni intiti zibatekerereza. Abo bacurabwenge bakunda gukoresha imvugo isa no gutsinda (euphémisme) cyangwa ishushanyito (métaphore). Izo mvugo zakoreshwaga n’abanyapolitiki n’abanyamakuru bari bashyigikiye umugambi wo gutsemba abatutsi. Nibyo SINDIKUBWABO yakoresheje ashishikaza abantu b’i Butare bari baranze kwica akababwira ko bagomba na bo “gukora” bakirinda kuba “ba ntibindeba”.
Tugaruke ku ijambo ry’ibanze, ririmo imvugo MUKEZAMFURA yita nziza, ndetse yumva ikimutera ishema, yo kuvuga ko yamagana abahohotera abandi. Kuvuga ko ari umwihariko we, ni nko kutubwira ko n’ahandi tuyisanga ari we nkomoko yayo.
Hari abashobora kumva ko byaba biri mu rwego rwo kurwanya nyakibi. Utabishyize mu gihe cya byo n’icyabaga kigamijwe, wabyumva ibitari byo. No muri kwa kuvuga kwe ko “kurakara bibaho, ariko uburakari budashira bwica nyirabwo”, kuri jye MUKEZAMFURA yashimangiraga rwa rwitwazo rw’abakoze jenoside. Ko itsembabatutsi ryatewe “n’agashavu k’abaturage” ngo bababajwe n’urupfu “rw’umubyeyi” wabo. Ni yo ya “kurakara bibaho”.
Inyandiko ifite inyito “FPR yakoze u Rwanda mu nda” (urup.3) y’umunyamakuru muri iyo MVAHO, witwa MUKARUTAMU Agenesta, yemezaga ko jenoside byari “abaturage basubiranamo” bitewe ngo n’abanzi b’u Rwanda barashe HABYARIMANA, kandi ngo we “yarakomakomaga ngo u Rwanda rudacura imiborogo”. Ubuzima bw’Ikinani bwaba ari bwo bwatinzaga gukorwa kwa jenoside?
Uwo mujinya urimbura abantu wakurikiye urupfu rw’Ikinani nawo MUKEZAMFURA afite uko awuvuga, gusa akirinda kuvuga jenoside. Ati: “Abantu babyumviye kuri radiyo. Mu kanya kangana urwara umugi uba uragurumanye. Agahinda n’uburakari, ibitero by’Inkotanyi, amasasu, imipanga n’amahiri, ubusahuzi, inzara n’inyota umususu no gusuhererwa…” (op.cit. urup. 8)
Ibyo yavugaga ngo “uburakari budashira bwica nyirabwo”, ni ryo rya subiranamo ry’abantu ryo mu ijambo ry’ibanze. Ni ka kajinya k’abantu barakaye bakica abo bitaga abanzi babo ngo barahorera “umubyeyi”, barangiza bagakomeza nta rutangira, bagatangira gupfa ibyo basahuye, n’ibindi — kandi bitari muri gahunda ya guverinoma.
Mu buhamya bwatanzwe muri Gacaca i Butare, ku itariki ya 27 Mata 2005, Senateri IYAMUREMYE Augustin yavuze ko nyuma yo kwicwa kw’abatutsi mu gihe cya jenoside, abahutu na bo bari batangiye gusubiranamo.
Yatangarije abanya Butare ko n’abayobozi b’icyo gihe byabateye ubwoba, avuga ko “…ari Perezida n’abandi, byageze aho babyamagana ku mugaragaro.” Muri abo bandi bafashije SINDIKUBWABO kwamagana kumugaragaro isubiranamo ry’abataragombaga gupfa, barimo KAMBANDA Jean, ndetse na MUKEZAMFURA Alfred wabikoze mu nyandiko ebyiri mu kinyamakuru kimwe.
Senateri IYAMUREMYE yanavuze ko hari abantu bemera ko iyo FPR itinda idafashe igihugu abantu bari kumarana.
Uretse ibyavuzwe na MUKEZAMFURA mu ijambo rye ry’ibanze, ndagirango nerekane ko biruhije kwemeza ko yari yihariye imvugo, icyo gihe. Muri iyo MVAHO, ku rupapuro rwa 6 n’urwa 7, hari amabwiriza 10 “y’umutekano mu gihugu” yatanzwe na KAMBANDA Yohani, Minisitiri w’Intebe wa guverinoma ya jenoside.
Muri ayo mabwiriza, hari ibisa n’ibyo MUKEZAMFURA yita imvugo y’ubupfura, mu gihe agiharanira uburenganzira bw’uko yitwa iye wenyine, nk’inganzo y’umwimerere. Usomye ayo mabwiriza ya KAMBANDA Yohani, ariko ukanemera ko ibyanditswe na MUKEZAMFURA ari umwihariko we, ntabwo byaba ari ugukabya cyangwa kwibeshya hari uketse ko umuyobozi w’IMVAHO yaba ari na we wateguye ayo mabwiriza, cyangwa yaragize uruhare mu kuyanononsora. Cyane ko yari ay’umukuru wa guverinoma akunda kandi yubaha.
Urugero: “Umwanzi wateye u Rwanda arazwi: ni FPR-INKOTANYI. Musabwe rero gusobanurira Abaturage ko bagomba kwirinda icyo ari cyo cyose cyatuma basubiranamo bitwaje amoko, uturere, amadini, amashyaka, inzangano, n’ibindi, kubera ko iryo subiranamo ry’abaturage riha umwanzi icyuho yameneramo. Ariko kandi, abaturage bagomba gukomeza kuba maso, kugira ngo batahure umwanzi n’ibikoresho bye, bamushyikirize ubutegetsi, batabishobora bakitabaza Ingabo z’Igihugu. (Amabwiriza No. 3).
Ibikorwa byo guhohotera abantu, gusahura, n’ubundi bugizi bwa nabi bigomba guhita buhagarara. Niyo mpamvu Ingabo z’Igihugu,… n’izindi nzego z’ubucamanza zigomba guhana zihanukiriye buri wese uzatahurwaho ibyo bikorwa. Igihe cyose bibaye ngombwa mushobora kwifashisha Ingabo z’Igihugu n’Inzego z’Ubucamanza mu guhosha imvururu, mu kurwanya ibikorwa by’ubusambo n’ubusahuzi, no mu gutoza abaturage gukomeza umuco mwiza wo gutabarana no kwirwanaho. ….”
Musabwe gukangurira Abaturage kwima amatwi ibihuha bigamije guca intege abaturage no kubacamo ibice, mukabakangurira ahubwo gushyigikira byimazeyo Guverinoma yabo … no kugarura amahoro mu Rwanda…” (Amabwiriza, No. 4 & 5).
Ku rupapuro rwa 9 rw’iyo MVAHO, MUKEZAMFURA mu nyandiko ye “Gikongoro: ntawe ukira asongwa” yongeye kugaruka ku “Isubiranamo ry’abaturage”, aho agira ati: “Umutekano muke uragenda ufata indi ntera irangwa no gusubiranamo bitewe n’abashaka gusahura buri muntu wese ukekwaho ibintu, gupfa ibyo basahuye bananiwe kwigabanya, kwigabiza amasambu, imyaka n’ibindi bintu byasizwe n’abahunze imvururu; n’abasubiranamo bapfa inzangano bari bisanganiwe.
Aha rero niho umwanzi yabafatira mpiri asanze bariho baryana. Igihe kirageze rero cyo guhosha ibi bintu bakisuganya, bakarwanyiriza hamwe umwanzi wateye u Rwanda. Bitabaye ibyo baba bamuha icyuho kuko bakomeje ibyo barimo byaba ari uguca intege ingabo zacu … Bibuke ko isubiranamo ry’abaturage ari umwe mu mitego umwanzi ateganya kudufatiramo.”
Biragaragara ko MUKEZAMFURA w’IMVAHO, atasobanyirizaga guverinoma kuko yahuzaga kuri byinshi na Minisitiri w’Intebe KAMBANDA, harimo n’icyo bitaga “umuco mwiza wo gutabarana.” Ibyo bitaga “kwirwanaho” byo byari ukwica “inyenzi n’ibyitso byazo”.
Muri make umuyobozi w’IMVAHO ntiyigeze abona ikibazo mu bapfuye bo muri jenoside, we atsinda akayita imvururu. Yanaburiye abanyagikongoro agira ati: “Niba rero ibyo bikorwa by’imvururu bidahagaze, abanyagikongoro murumva uwo mugozi bari kwishyira mu ijosi” Kuri MUKEZAMFURA ikibabaje ni abantu bananiwe kwigabanya iby’abapfuye kugeza n’ubwo babipfa bagasubiranamo. Iyo ni nayo mitekerereze ye kugeza ubu.
Hari byinshi bigaragaza ko imvugo yakoresheje itari umwihariko we gusa. Amagambo nk’ “umwanzi”, “icyitso”, “inzoka”, “inyenzi”, yakoreshwaga kenshi n’itangazamakuru ry’urwango (hate media/medias de la haine) bashaka gusobanura umututsi. Ndetse ingabo za Leta zahozeho zageze n’aho zisobanura umwanzi w’u Rwanda uwo ari we.
Mu itangazo ry’Ubuyobozi bw’Ingabo ryo kuwa 21/09/1992, hasobanuwe icyitwa umwanzi unagomba kurwanywa. Uwo mwanzi yarimo impunzi z’abatutsi, abatutsi bose bo mu gihugu rwagati no mu karere, abahutu batishimiye ubutegetsi bwariho, abanyamahanga bashakanye n’abatutsi cyangwa abatutsikazi, aba nilo-hamitiques bo mu karere, etc.
Iyo havugwaga rero umunyarwanda, cyangwa umutekano w’abantu n’ibyabo, umututsi ntiyabaga ari muri iyo mibare. Iyo ni yo mvugo wasangaga muri Radiyo Rwanda, RTLM, IMVAHO, KANGURA n’ibindi bitangazamakuru byari bishyigikiye ubutegetsi. Itangazamakuru ryamamazaga urwango nta mususu. Nko mu ijambo ry’ibanze rya MUKEZAMFURA, aho avuga ngo “abaturarwanda” abatutsi ntibabaga barimo. Bari mu “banzi”.
Mugenzi we witwa KABANZA Fraterne wari uhagarariye Ikigo cy’Igihugu gishinzwe Itangazamakuru (ORINFOR) ku Kibuye, muri iyo MVAHO (urup. 12) aravuga ko abantu baho bari bashishikaye bashaka aho umwanzi, ari we Inyenzi-Nkotanyi n’ibyitso bye, ngo byihishe kugira ngo batinjirwamo. Ngo uwo ni wo wari umugambi wabo muri iyo perefegitura. Icyo gice cy’igihugu kirimo Gikongoro, Cyangugu na Kibuye nta rugamba rwigeze ruhabera ngo ruhuze ingabo za FPR n’iza Leta y’abiyise abatabazi.
Uwo munyamakuru KABANZA yananditse ko hari inzego z’umutekano zakoraga. Kimwe n’ahandi, urwo rwego rwitwa urw’umutekano, aho rwari hose mu Rwanda, rwari urwo kunonosora no gushyira mu bikorwa gahunda ya jenoside.
Iyo usomye icyiswe “Amabwiriza y’umutekano mu gihugu”, usangamo imvugo ngo “abaturage gukomeza kuba maso”, “gutabarana no kwirwanaho”, “kugarura no kubumbatira umutekano”, “kubungabunga umutekano w’abantu n’ibyabo”. Ibi ntibyarebaga abatutsi kuko aho batari barashize, nibo bari ikibazo cy’umutekano muke. MUKEZAMFURA azi neza ko kugeza mu kwezi kwa Gicurasi aho ashobora kuba yarasohoreye iyo MVAHO, nta ntambara yari muri prefegitura za Gikongoro, Gitarama, Butare, Cyangugu, Kibuye, na Gisenyi.
Ndagira ngo nibutse ko nta na hamwe mu nyandiko zanditse muri iyi IMVAHO, havugwa iyicwa ry’abatutsi. Nta n’ikivugwa ku bayobozi b’igihugu bishwe nka Madamu UWILINGIYIMANA Agatha, n’abandi bazize kudashyigikira umugambi wa jenoside. IMVAHO ntiyigeze ibimenya!
Uwo muyobozi w’ikinyamakuru IMVAHO yivugira imvururu, kutarema kw’amasoko, amabanki adafite amafaranga, ibiciro bihanitse, n’ibindi. Ati: “nta gashyimbo, nta kajumba, n’ugafite atabona amakara yo kugateka, … iby’umunyu n’isukari byo ntawubivuga, dore ko ari ikibura bakarya”. (urup.8) Ibi byanteye kwibaza ko nta buryo wahangayikishwa n’ubuzima bw’abantu uri mu kwandika no gutekereza udushyimbo, udusukari n’utwunyu.
Ku bakurikiranye imvugo yakoreshwaga icyo gihe, icyitwa gutera umwanzi inkunga ni ukwica utaragombaga gupfa, kutica uwiswe umwanzi cyangwa gusahura mu ngo z’abagombaga kugumana ibyabo.
Ikindi cyitwaga gutera umwanzi inkunga ni ukwamagana ubwicanyi ku buryo “bitesha agaciro” guverinoma MUKEZAMFURA yita iy’intwari. Imvugo z’incamarenga n’izageragezaga kworoshya uburemere bw’icyaha cyakorwaga, ni zo zari umuyoboro w’amabwiriza n’ingengabitekerezo ya jenoside. Ni nako bikunze kugenda ahaba jenoside hose. Nko muri ya mabwiriza, minisitiri w’intebe arangiza avuga ngo : “Ndangije mbashimira uruhare rukomeye mufite n’umurava mukomeza kugaragaza mu kubungabunga umutekano w’abaturage n’ibintu byabo, mufatanije n’Ingabo z’Igihugu n’Inzego z’Ubucamanza.”
Nkuko nigeze kubivuga, abanyapolitiki bategura jenoside, biyambaza cyangwa se bafashwa n’abantu bize amashuri ahagije, biyita abanyabwenge. Nibo bagira uruhare rwo kwumvisha abantu gukora ikibi bacyita cyiza. Rubanda rukayongobeza uburozi rubwita amata. Niyo yari inshingano ya ba NAHIMANA Feredinand, BARAYAGWIZA Yohani Bosco, abanyamakuru batandukanye, ndetse na bamwe mu barimu bo muri Kaminuza.
Urubyiruko rwa none rutazi imvugo y’abajenosideri, rushobora kwibaza ko KAMBANDA yifurizaga abanyarwanda BOSE amahoro. Ariko urwo ruhare n’umurava yashimiraga abantu, ni ubwicanyi budasanzwe buduhoza mu cyunamo. Ni nabyo yitaga kubungabunga umutekano w’abaturage n’ibyabo.
Usomye imvugo “inzego z’ubucamanza”, ntibisobanura inkiko cyangwa ubushinjacyaha kuko izisanzwe zitakoraga. Yabaga avuga za bariyeri, kuko ari ho kubaho kw’abatutsi n’ababagiriraga impuhwe byagenerwaga. Ibi ubyumva neza iyo uzirikanye ibisobanuro byatanzwe n’ uwigeze kuba minisitiri w’ubutabera (sic!), NKURUNZIZA Karoli.
Mu buhamya yatanze mu Urukiko Mpuzamahanga Mpanabyaha rukorera Arusha-Tanzania, muri Gicurasi 2002, bamubajije icyo bariyeri zakoraga, NKURUNZIZA yasubije ko zakoraga akazi ko kugarura umutekano kuko ngo inzego z’ubucamanza mu gihugu zitakoraga neza.
Kogeza jenoside
Muri ya nyandiko twavuze iri ku rupapuro rwa 8 rw’IMVAHO No. 1046, MUKEZAMFURA yavugaga ko abantu bose I Kigali bashinze ibirindiro kuri za bariyeri, ati: “Kubanyuraho udafite ibya ngombwa byuzuye ni ikidashoboka”. Kuri we, igenzura ryo kuri bariyeri bwari ubushishozi nk’ubw’umucamanza, cyangwa Noteri wa Leta wemeza umwimerere w’inyandiko. Kuri bariyeri, haragereranywa kandi no ku rugamba kuko ari ho hashingwa ibirindiro. Ibi ni ugushimangira ya mvugo ipfobya jenoside, ko abarenga miliyoni baguye mu ntambara. Abiciraga abantu kuri za bariyeri bakumvishwa ko bari ku rugamba.
Mu buhamya bw’abantu nagiye numva mu myaka 11 ishize, icya ngombwa cya mbere cyabashaga kukunyuza kuri bariyeri, ni ukuba uri umuhutu uzwiho kutajenjekera “inyenzi”, kuba ufite ikarita ya CDR yemewe, kuba uri interahamwe izwi, kuba uri umwe mu bagize imiryango y’abo tuvuze byemewe, kuba uri umunyamakuru w’icyamamare ushyigikira ubutegetsi bwariho, uri umusirikare wa Leta kandi ufite urupapuro rukugenza, no kuba ufite indangamuntu igaragaza ko uri umuhutu kuri bariyeri y’aho utazwi.
Aho kutwemeza ko yandikaga yigisha ibintu byiza, atari nabyo, natubwire abari kuri bariyeri, kuko yazinyuragaho yujuje ibya ngombwa byose, dore ko hari n’abo yamenyaga. Muri ya nyandiko ye abaza ngo “Ni nde uzaribara?” umwanditsi wayo yaravuze ngo “ba bakozi wajyaga usanga mu biro, … bose bashinze ibirindiro kuri bariyeri.” Ibyo bivuze ko hari benshi yamenyaga, hari n’abo yari azi icyo bakoraga mbere yo kujya kuri bariyeri.
Ntabwo umuntu yasanga abantu kuri bariyeri ngo abashe kumenya ko bari abakozi bo mu biro, abacuruzi cyangwa abashyitsi adasanzwe abazi. Birumvikana ko muri uko kwezi kwa Gicurasi 1994, iyo MVAHO isohoka, MUKEZAMFURA yagendaga hagati ya Kigali na Gitarama, ndetse akabwira abasomyi ko abatuye Kigali babatashya kandi ko “morali ari yose”. Akanababwira ko umutekano utangiye kugaruka, azi neza ko abantu bishwe bitagira ingano, akanabamenyesha ko ak’umwanzi kashobotse, ko igisigaye ari “ukwishyira hamwe bakamubuza epfo na ruguru”.
Nk’uko tubyibuka, igihe cya jenoside cyaranzwe n’indirimbo n’amagambo y’urwango ku maradiyo abiri yakoreraga mu Rwanda. Radiyo Rwanda na RTLM. Abashyushyarugamba rwa jenoside babo, nka HABIMANA Kantano cyangwa BEMERIKI Valérie, BAMWANGA Jean Baptiste n’abandi, bari bariyemeje gukangurira abaturage ko ibintu bimeze neza, ko ibibazo by’u Rwanda (abatutsi) bigiye gushira. Bikaba nk’umukirisitu uvuga ijuru.
Abanyapolitiki nabo babatizaga umurindi, dore ko banafatanyaga guhanga ubutumwa bugenerwa abo bitaga abaturage, batari bafite uruhare mu gucura umugambi w’ubwicanyi, bityo bakaba baragombaga kubikangurirwa. Abanyamakuru bamamazaga cyangwa bashishikarizaga abantu gutsemba abatutsi. Iyo bitaba ibyo umuturage usanzwe, ntiyari kwibwiriza kujya kwica umuturanyi inshuti ye, n’umuryango yashatsemo umugeni cyangwa yashyingiye.
Ku itariki 5 Kamena 1994, RTLM imaze guhitisha ijambo rya KAMBANDA Yohani wari wasabye abakuru b’ingabo ko umusirikare usahura agomba gufatwa nk’umwanzi “bakamuhana batajenjetse”. RTLM na Radiyo Rwanda byahitishije ijambo rya KAMBANDA Yohani, ugishimwa na MUKEZAMFURA kugeza n’ubu, avuga ko intambara barimo yari iyo “kwica ku nyenzi n’agasuzuguro kazo”.
Ni muri iri tangazo KAMBANDA abwira abasirikare ngo nibashirike ubwoba. Bateshe umutwe umwanzi, bamutsembe aho ari hose, ati: “nimuhaguruke … mumutemere aho ari hose … nimumutsembe mumwambure intwaro ntazongera kurota kugaruka”. Muri iyo mvugo harimo amagambo agizwe n’inshinga gutsemba no gutema umwanzi “aho ari hose”. Ibyo ni byo byitwaga kwambura umwanzi intwaro.
Mu gushyigikira iryo jambo, BEMERIKI Valérie wa RTLM agira ati: “Abwirwa benshi akumva bene yo rero, Inyenzi Inkotanyi niba zakurikiye ririya jambo ziryumve zumve ko ntacyo zishobora kugeraho, niba ari n’inyota yo kugarura ya ngoma, iyo ngoma yarasezerewe. Mwene Sebahinzi rero yarahagurutse yarahumutse ntabwo ashobora kwemera ko ingoma yasezerewe na rubanda nyamwinshi kuva muri 1959, ubu nyuma y’imyaka mirongo itatu n’ingahe ari ho iyo ngoma yagaruka, kandi nta n’ubwo igomba kongera kugaruka.”
Iyo mvugo ya BEMERIKI ntaho itaniye cyane n’igika gisoza ijambo ry’ibanze rya MUKEZAMFURA muri ya MVAHO ngo: “FPR yo iti iyo guverinoma sinyemera. Ibyo ntawe bikwiye guca intege. N’ubundi yo n’abakurambere bayo ntibigeze bemera ubutegetsi abanyarwanda bihitiyemo. Ntibyabujije u Rwanda kuba u Rwanda.”
Ku bijyanye n’imvugo “abakurambere” ba FPR byo, ni ingengabitekerezo ya Parmehutu n’irondabwoko ryayo. Ni ukwasasa ko umuryango wa FPR ari uw’abatutsi nk’uko byavugwaga kenshi na CDR ko yagiriyeho kurengera inyungu z’abahutu. Harimo no guhakana ko abanyamuryango ba FPR atari Abanyarwanda, kuko ari ho imvugo “Abanyarwanda bihitiyemo” iganisha. Naba n’iyo avuga ati “Rubanda nyamwinshi”, byari gupfa kumvikana. N’ubwo nabyo bidahwitse.
Muri ya nyandiko iri ku rupapuro rwa 8, ni ho anavuga ko abaturage bamenye umwanzi wateye u Rwanda … akanavuga ko abaturage “… Bamaze kubona ko umwanzi yabinjiranye, bashyize hamwe bafasha ingabo kumutsinsura no kumubuza kwinjira bucengeri …”. Ati: “Ngabo ku marondo no kuri za bariyeri ijoro n’amanywa, bitwaje intwaro za gakondo ndetse n’udukoresho twa kijyambere…”
Mu rwego rwo kurengera guverinoma yemera idakwiye gusobanyirizwa, MUKEZAMFURA Alfred arongera agahuza na KAMBANDA Jean ku magambo “umwanzi wateye u Rwanda”. Bombi barahuriza kuri ya njyana yo kugaragaza ko uwo bita umwanzi, atari n’umunyarwanda. N’iyo icyo gihe bari kuba baravugaga ko uwo mwanzi wabo ari FPR-Inkotanyi, ntabwo icyatewe ari igihugu cy’u Rwanda. Harwanywaga ubutegetsi bwariho. Keretse niba mu mitekerereze yabo u Rwanda ari MRND-CDR-PAWA Inc.
Ndagira ngo nibutse ko ibyari muri icyo kinyamakuru, atari bwo bwa mbere MUKEZAMFURA ahakana cyangwa ashidikanya ko abagize FPR-Inkotanyi atari abanyarwanda. Ndibuka ko hari ikiganiro kirekire yigeze gutegura akagihitisha kuri Radiyo Rwanda mu ntangiriro z’umwaka w’1991 avuga ko Inkotanyi ziyitirira u Rwanda.
Izo mvugo zo “gushyira hamwe” no “gutsinsura” zunganiraga Interahamwe n’Impuzamugambi mu mugambi wazo w’ubugome wo gutsemba, kuko intwaro za gakondo zitari izo kurwanya abasirikare ku rugamba. Bimwe mu byitwa “intwaro za gakondo” byari ibikoresho by’ubuhinzi bisanzwe, bikaba byarakoreshejwe kwikiza uwo bise “umwanzi aho ari hose”. Bahereye ku bo baturanye.
Muri izo ntwaro MUKEZAMFURA avuga, uretse imipanga, inkota, udufuni, amashoka, inyundo, n’impiri zirimo imisumari byari bizwi, hanakoreshejwe n’uburyo bushya bw’ubugome. Ubwo ni nko kuboha abantu bakajugunywa mu migezi, kubajugunya mu misarani, kubata muri za ruhurura, kubahamba babona, gufomoza abagore, gusambanya abakobwa n’abagore ku ngufu barangiza bakabashyiramo ibisongo, amabuye y’iradiyo n’ibindi.
Ibyo MUKEZAMFURA yita “udukoresho twa kijyambere” mu mvugo yo kubyinirira, ugenekereje, yavugaga imbunda na za gerenade zakoreshwaga mu kwica abantu benshi icyarimwe cyangwa guca intege abagerageje kwirwanaho.
Abantu benshi interahamwe zatsinze muri za Kiliziya, bicishijwe “udukoresho twa kijyambere”. Iyo nganzo yo kubyinirira za gerenade n’ubwo yaba ari umwimerere, si iyo kwigamba nk’aho ari igitekerezo cyiza. Ni ukwamamaza no gusingiza ubugome.
Uko gushyushya imitwe kw’abanyamakuru nka ba MUKEZAMFURA, byicishije abaturage benshi cyane b’injiji bakurikizaga amagambo bumvise muri radiyo cyangwa babwiwe n’abasomye IMVAHO. Uwatyaje umupanga we nta mututsi agifite wo kwica (kuko ahenshi icyo gihe bari barabamaze), upfumbase gerenade cyangwa ucigatiye imbunda bamwerekereye uko iraswa- bumvaga babonye ubushobozi budasanzwe bwo guhangara abasirikare b’Inkotanyi.
Mpinire aha
Simbyise umwanzuro kuko ntaho nahera nanzura ku mitekerereze ishyigikira jenoside. Mpere he? Ntaho! Nakwanzura nte, ibyo navuze ari bike? Hari n’ibindi byaba byaranditswe cyangwa byarakozwe bitaramenyekana. Nta mwanzuro nabona, ntanasobanukiwe n’icyateraga abantu “morali” mu gihe cya jenoside, kandi MUKEZAMFURA acyemeza ko yari ihari.
Jye nibuka ko mu gihe iyo IMVAHO ye yasohokeye abantu ibihumbi magana bari barishwe abarokotse barasizwe iheruheru. N’abo bari bakiriho bari batararokoka kuko bari bacyicwa. Jenoside, yo bitaga “gukora” no “kubungabunga umutekano” yari igikomeza.
Nta mwanzuro nabona nzi ko abazize jenoside barinze bapfa badasobanukiwe icyo bahowe. Kuba icyo uri cyo nticyaba icyaha cyatuma umuntu apfa urw’agashinyaguro agahinduka umwanda uharirwa abahemberwa gukora isuku. Abanze kwica cyangwa gushyigikira uwo mugambi nabo ntiwabona uko ubavuga ngo wihutire kwanzura.
Umuntu ni umunyagitinyiro akaba agomba guhorana uburenganzira bwo kubahwa. Upfuye ntiyitwa ishingwe. Umuntu si nk’imbwa cyangwa injangwe byagonzwe n’imodoka mu muhanda. N’iyo ba nyiri ayo matungo bamenye impanuka zabaye ku matungo yabo, ntibemera ko aborera mu muhanda ngo anukire abagenzi mu gihe abashinzwe isuku batarakora akazi kabo.
N’abarokotse ubwo bwicanyi bw’itsembabwoko ntawushobora kukubwira ko azi neza icyabiteye. Iyi ni nayo mpamvu uko imyaka yicuma, ihungabana ryiyongera. Iryo hungabana riterwa no kwiyongera kw’ibibazo byibazwa ndetse n’urusobe rw’ingaruka za jenoside.
Kimwe mu bibazo byiyongera mu bihasanzwe ni ukuba nyuma y’imyaka 11 MUKEZAMFURA adutangariza ko ibyo yakoraga ari byiza ku buryo adakwiye kubigayirwa. Ahubwo ikibazo kikagerekwa ku munyamakuru wabivuze gusa.
Ntibyorohera abantu kwemera uburyo umuntu yadukira uwo batagira icyo bapfa akamwica. Undi agafata uwo bagira icyo bapfana akamujugunya ahagenewe imyanda irimo amazirantoki. Benshi mu baturage bakoze ayo marorerwa, bashishikajwe n’itangazamakuru kujya mu bikorwa by’umushinga wa jenoside bahora badutangariza ko bashutswe. Hari n’abagaragaza kwicuza nyakuri ari nacyo gifasha inkiko Gacaca.
Mu gutanga ibisobanuro kwe mu kinyamakuru UMUSESO, MUKEZAMFURA asoza agaragaza ko cyamusebeje, ngo bikanamutera “icyasha kitazasibangana”. Byabaye nkaho iby’ingenzi byanditswe n’icyo kinyamakuru byari bishya kuri we. Icyo UMUSESO wakoze, ni ku nyungu y’abatazi uburyo IMVAHO yashyigikiye ikanamamaza jenoside, ngo tutazazira kutabimenya.
Birumvikana ko hari akababaro yatewe n’ikinyamakuru cyamutamaje kigatangaza ibyo bamwe tutari tuzi. Hari icyubahiro cyari gishingiye ku ibanga rihishira ibishyigikira nyakibi. Ibyo kumva ko bamusize icyasha, ni agashinyaguro karenze. Nabigereranya n’ururimi rw’inkota rurigata mu gikomere rwateye.
MUKEZAMFURA yari akwiye kwicuza ibyo yakoze yicishije bugufi, agasaba imbabazi abanyarwanda, n’inyokomuntu muri rusange. Ibyo nibyo byaba intango yo kuba yakongera guhabwa icyubahiro yitesheje mu gihe yiyemezaga kuba umwambari w’ingoma y’amaraso.
Icyasha “kitazasibangana” avuga ko yatewe n’UMUSESO, niba kinahari, gihuriye he n’intimba idashira yatejwe n’abajenosideri yafatanyije nabo?
Kuvuga cyangwa gutangariza rubanda ibyateye u Rwanda ibyago si ibyo gutera umuntu isoni. Abakwiye kugira ipfunwe si ababwira abanyarwanda iby’abakoze u Rwanda mu nda n’ababishyigikiye. Jenoside si icyasha, ahubwo ni ICYAHA KIDASAZA.
MUKEZAMFURA washimagizaga ibyakorwaga mu 1994 nk’igikorwa cy’ubutwari, ndetse akanabishishikariza n’abandi, kugeza ubu aracyabikomeyeho. Nemera ko afite uburenganzira bwo kugira ibitekerezo bye no kubitangaza. Ndetse nemera ko hari abatarababajwe n’abazize jenoside. Ariko, sinemera ko hari uwo biha uburenganzira bwo gukoresha itangazamakuru yigamba ko gushyigikira abiyise “abatabazi” ntacyo bitwaye. Keretse abatabazi. Ni ugupfobya jenoside, kandi ni icyaha kibi cyane. (Itegeko Nshinga rya Repubulika y’u Rwanda-2003, Ingingo ya 13)
KAMBANDA Yohani yemeye ko yakoze jenoside n’ibijyana nayo. We, kimwe na bamwe mu bo bari bafatanije muri ya guverinoma, ubu barakatiwe barafungwa byo twagereranya no gusarura ibyo babibye. MUKEZAMFURA Alfredi we, kugeza ubu, aracyatekereza ko abajenosideri ari intwari. Ubutwari bwo kwica impinja umuntu abusobanura ate?
*Iyi nyandiko yanditswe, Kandi isohoka mu kinyamakuru UMUSESO mu mwaka w’2005.


text:
Yanga agiye kugaragara muri filime akinamo ari umugome
Mu byumweru bibiri gusa filimi “Ibara” yateguwe kandi igakinwamo na Yanga umenyerewe cyane mu gusobanura filime, aratangaza ko izaba yasohotse.
Mu kiganiro yagiranye na IGIHE ku itariki 13 Mutarama 2013, Yanga yavuze ko ibikorwa byo gufata amashusho azagaragara muri iyi filime (shooting) cyarangiye, ndetse ngo yashatse abarimo gutunganya amashusho babiri kugira ngo byihute mu byumweru bibiri ibe irangiye.
Yanga akomeza avuga ko Filime “Ibara”izaza itandukanye n’izindi zari zisanzwe (...)
Mu byumweru bibiri gusa filimi “Ibara” yateguwe kandi igakinwamo na Yanga umenyerewe cyane mu gusobanura filime, aratangaza ko izaba yasohotse.
Mu kiganiro yagiranye na IGIHE ku itariki 13 Mutarama 2013, Yanga yavuze ko ibikorwa byo gufata amashusho azagaragara muri iyi filime (shooting) cyarangiye, ndetse ngo yashatse abarimo gutunganya amashusho babiri kugira ngo byihute mu byumweru bibiri ibe irangiye.
Yanga akomeza avuga ko Filime “Ibara”izaza itandukanye n’izindi zari zisanzwe zimenyerewe.
Yanga ati “Ni filime igaragaza intabwe nziza ko tuvuye mu cyiciro cy’amakinamico tugiye muri filimi nyazo…Izagaragaramo ibikorwa nyabikorwa (action). Nkinamo ndi umuntu mubi.”
Akomeza avuga ko filimi azakinamo ari umugome ifite ubutumwa ubutumwa bwo kugaragaza ko kwihorera ari bibi, kuko ngo ushobora gukora ibintu uzahora wicuza mu buzima bwawe ndetse ukaba wanikora munda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umubiri wakira ibyo kurya bitewe n’ubwoko bw’amaraso
Ubwoko bw’amaraso (groupe sanguin) ni bwo butuma ibiribwa runaka bigwa umuntu neza cyangwa nabi.
Amakuru atangazwa n’urubuga amazon.com, avuga ko buri muntu, bitewe n’ubwoko bw’amaraso ye (groupe sanguin), haba hari ibiryo agomba kurya n’ibindi agomba kwitondera, kuko ngo burya umubiri w’umuntu hari ibiribwa wakira neza n’ibindi wakira nabi.
Ubwoko bw’amaraso umuntu afite ni bwo butuma agubwa neza cyangwa nabi n’ibiryo yariye, ari bwo wumva bavuga ngo umuntu yariye ibiryo bimutera kugira aleriji (...)
Ubwoko bw’amaraso (groupe sanguin) ni bwo butuma ibiribwa runaka bigwa umuntu neza cyangwa nabi.
Amakuru atangazwa n’urubuga amazon.com, avuga ko buri muntu, bitewe n’ubwoko bw’amaraso ye (groupe sanguin), haba hari ibiryo agomba kurya n’ibindi agomba kwitondera, kuko ngo burya umubiri w’umuntu hari ibiribwa wakira neza n’ibindi wakira nabi.
Ubwoko bw’amaraso umuntu afite ni bwo butuma agubwa neza cyangwa nabi n’ibiryo yariye, ari bwo wumva bavuga ngo umuntu yariye ibiryo bimutera kugira aleriji (allergie) .
Urugero, ngo hari abarya nk’ibikomoka ku nyama maze bagafuruta cyane, bagahumeka nabi cyangwa se bagacibwamo, abandi babirya ntibigire icyo bibatwara.
Ibi bikaba byaravumbuwe ku nshuro ya mbere n’umuganga w’Umunyamerika witwa James D’Adamo mu mwaka wa 1950, nyuma yo kubona ko abantu bamwe bagubwa neza n’ibiryo runaka mu gihe abandi byabamereraga nabi.
Muganga James d’Adamo, ashingiye ko amaraso ari yo atwara intungamubiri zose z’ibyo twariye, ngo yashatse kumenya isano iri hagati yo kugira ngo umuntu arye bimugwe neza undi bimugwe nabi.
Nyuma ni bwo ngo yaje kwandika ibyo yabonye, mu nyigo zitandukanye yagiye akorera ku bantu, mu gitabo yise One man’s food mu mwaka wa 1980.
Nk’uko bakomeza babivuga, ngo ibi bishingiye ku kubera ko buri bwoko bw’amaraso bugira ibirwanya bitandukanye n’ibindi.
Ni muri urwo rwego ibiryo runaka n’ibibigize bishobora gutuma umubiri ufite ubwoko bw’amaraso runaka ukora abasirikare, bakaba ari bo bashobora no kuwangiza, ni bwo bavuga ko umuntu yagize allergie ku byo yariye.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Menya byinshi ku icyinzari, ikirungo kivura indwara nyinshi.
Ikijumba cy’icyinzari n’ifu ivamo
Kuba wamenya iri jambo icyinzari, birasaba ko waba waravukiye cyangwa warabaye ahantu mu cyaro kuko niho biboneka cyane. Ushobora gusanga ari cyo kirungo cya mbere cyiza. Ndetse abavuzi gakondo b’abahinde bakoreshaga icyinzari bavura indwara zinyuranye.
Icyinzari kiboneka usya imizi imeze nka tangawizi, dore ko binari muryango umwe w’ibimera.
Akenshi mu kugikoresha, ifu yacyo ivangwa mu byo kurya gusa ushobora no kuyikoresha nk’amajyani mu cyayi. Mu ndimi z’amahanga ni curcuma mu gifaransa, turmeric mu cyongereza.
Ese iki kirungo ni iki kimariye ubuzima bwacu?
Icyinzari, uko kiboneka haba hejuru no mu butaka
Kurwanya ubwivumbure bw’umubiri. Icyinzari kirimo curcumin, ikaba yaragaragayeho ko ibuza ikorwa rya histamine. Kuko histamine ishobora gutera uduheri ku mubiri, icyinzari gifasha kurwanya ibiheri ku mubiri byatewe n’ubwivumbure. Si ibyo gusa kuko histamine itera umubiri kubyimbirwa, bikaba byatera imitsi kurega, bikaba bibi ku barwayi ba asima. Niyo mpamvu icyinzari ari ibiryo byiza ku murwayi wa asima. Muri rusange ubwivumbure bwose bw’umubiri, gihangana nabwo.
Ni cyiza ku ruhu. Abavuzi gakondo bagiye bagikoresha mu kuvura ibishishi n’ibindi biheri byo ku ruhu. Ndetse ubushakashatsi bwa vuba bugenda bwerekana ko curcumin ifasha mu kubivura. Ubushakashatsi buracyakorwa.
Kongera icyizere cyo kubaho. Hari inyigo yakozwe itangazwa muri 2004 yerekana ko tetrahydrocurcumin, ituruka kuri curcumin, ishobora gutuma icyizere cy’ubuzima cyiyongeraho 12%. Impamvu nuko icyinzari gifasha mu gusohora imyanda y’uburozi mu mubiri wacu bityo bikaturinda indwara zitandura nka kanseri.
Kurwanya rubagimpande n’indwara zinyuranye z’imitsi. Ubushakashatsi bwakozwe mu 2006 kuri rubagimpande n’indwra y’imitsi bwagaragajeko icyinzari gifite muri cyo ubushobozi bwo kuvura indwara zifata mu ngingo harimo rubagimpande, indwara z’imitsi na goute. Aho kubyukira ku cyayi cyangwa ikawa, wanywa amazi avanzemo ifu y’icyinzari.
Kurwanya kanseri. Ubushakashatsi bwakozwe bwerekanye ko curcumi yifitemo ubushobozi bwo kubasha gutandukanya uturemangingo twiza n’udutera kanseri, nuko igatuma habaho kwishwanyaguza kwa twa tundi tubi, twatera kanseri. Kandi harimo n’ibindi binyabutabire bibuza ikorwa rya nitrosamine na aflatoxin, byose bizwiho gutera kanseri.
Ubuzima bw ’umutima. Ubushakashatsi bwakozwe muri gashyantare 2008 bwerekanye ko curcumin iboneka mu cyinzari arinda ko umutima wabyimba mu buryo budasanzwe. Uko kubyimba kwawo bitera umuvuduko udasanzwe, n’izindi ndwara zinyuranye.
Kurwanya H.Pylori. Nubwo ubushakashatsi bugikorwa ariko byaragaragaye ko icyinzari kiza ku mwanya wa mbere mu bimera birwanya bagiteri ya Helicobacter pylori, izwiho gutera ibisebe mu gifu na kanseri y’igifu. Ibindi bimera byabonywe ni kumino (cumin), tangawizi.
Ibisebe byo mu mara. Mu nkuru yasohotse mu Ukuboza 2006, herekanywe ko curcumin yo mu cyinzari ifasha mu kurinda kongera kurwara ibisebe mu gifu, iyo wigeze kubirwara bigakira. Akenshi kurwara ibisebe mu mara birangwa no kuribwa mu nda, no kunanuka bidasanzwe.
Gufasha amaso kureba neza. Indwara yitwa cataracte, ni indwara itera abasaza ubuhumyi. Hari indwara zifasha mu gutuma abasaza bahuma harimo diyabete n’umuvuduko udasanzwe w’amaraso.
Indwara yo kwibagirwa. Iyi ndwara yitwa Alzheimer’s disease, ikunze kwibasira abageze mu zabukuru, hamwe ashobora no kwibagirwa aho ataha, uwo bashakanye cyangwa abana yibyariye. Ubushakashatsi bwerekanye ko mu buhinde aho icyinzari kitajya kibura ku ifunguro, abasaza baho badapfa kurwara iyi ndwara. Ubushakashatsi buracyakorwa.
Source umuti


text:
Imyerere ya bamwe mu Bakirisitu yatumye bavuga ko bavumbuye uburyo bushya bwo kwegera Imana, aho bakunze gusengera mu isumo ry’amazi bemeza ko basubirizwamo.
Iri sumo riherere mu Mudugudu wa Murama, mu Kagari ka Kabuga mu Murenge wa Kageyo ho mu Karere ka Gicumbi usanga ryuzuyeho abantu benshi kandi b’ingeri zose baturutse impande n’impande kuramye Imana ndetse hari n’abavuga ko bahakirira indwara.
Kuwa Gatatu no kuwa Gatanu wa buri cyumweru usanga abantu bo mu madini anyuranye ari urujya n’uruza kuri iri sumo riri hagati y’imisozi ihanamye ya Gicumbi, bamwe bari mu mazi bambaza Imana, abandi bari mu ishyamba mu matsinda atandukanye; ndetse hari n’abaharara.
Abaparitse imodoka zabo z’ubwoko butandukanye, abateze bisi baturutse hirya no hino ndetse no mu bihugu nka Tanzania na Uganda, ni bamwe mu bantu baba baje gusengera aha bitwaje imyenda yo guhindura nyuma yo kuva mu mazi.
Nyiranzavugankize Philomène w’imyaka 52 we atuye muri uyu Murenge, akaba avuga ko kuza muri aya mazi byamufashije cyane ku bijyanye n’abaturanyi kuko ngo iyo avuye kuhasengera adashobora kukana inabi n’abaturanyi nk’uko yahoze abikora mbere.
Yagize ati “Iyo uvuye aha ugaragaraho guhindura umutima, ugahinduka rwose ukamenya ngo nasenze Imana yo mu ijuru. Ni ukuvuga ngo Imana iba iri muri wowe kuko ubu twebwe tuza aha dufite itandukaniro ry’umuntuukoreshwa na shitani n’ukorera Imana.”
Umucuruzi wo mu Gatsata muri Kigali witwa Nsabimana Gilbert w’imyaka 27, ni umwe mu bo umunyamakuru w’Izuba Rirashe yasanze muri aya mazi asenga ndetse ngo asanzwe ari umuvugabutumwa.
Agira ati “Muri Bibiliya haranditse ngo ‘Yesu yazamutse ku musozi agiye kuvugana n’Imana’. Nanjye naje kuvugana n’Imana. Imana ivugira muri njye kandi igakorera muri njye. Naje kugira ngo impereze imbaraga kuko ndi umuvugabutumwa bityo ni ukugira ngo mpagarare imbere y’iteraniro kugira ngo icyo naje gushaka aha nanjye njye kugifashisha abandi ariko nabanje gukomera.”
Nsabimana avuga ko atahisemo aya mazi kubera impamvu iyo ari yo yose, ahubwo ngo ishyaka cyangwa se umuhate we ni wo watumye ahitamo kuza kuhasengera nubwo ngo adakunze kubona umwanya kubera ingendo aba arimo z’ubucuruzi aho ajya kurangura muri Uganda.
Yongeraho ati “N’abantumye ndabasengera ngo abafite amadeni ndetse n’abandi bantu bafite uko bahagaze nabi ngo Umwami Imana abagirire neza.”
Umwe mu bakirisitu yahaburiye ubuzima
Hashize imyaka igera kuri ine abantu bavumbuye aka gace gafasha Abakirisitu gusenga, ariko ngo uwa mbere wakundaga kuhasengera yarahapfiriye.
Izabiriza Clémentine ushinzwe umutekano ndetse n’abagore muri aka Kagari ka Kabuga avuga ko ubuyobozi bw’Akarere ka Gicumbi bwabujije abantu gusengera ahantu mu rwego rwo kwirinda impanuka zishobora kuvuka.
Yagize ati “Hejuru y’iri sumo hari irindi ariko ryo rifitemo icyobo. Hari umugabo witwa Aaron wabanjirije abandi kujya asengera hano mu myaka nk’ine ishize, yagiyemo agwamo baramubura baza kumubona yapfuye nyuma y’icyumweru. Meya aherutse kugirana inama n’abaturage hano abasaba ko bakwirinda kuhasengera ariko nyine n’abava i Kigali ari bo benshi bakomeje kuza.”
Si muri aya amazi Abakirisitu baza gusengera kuko no mu mashyamba yo kuri iyi misozi ndetse no mu mabuye y’urutare haba arimo amatsinda y’abasenga bamwe banaharara dore ko umusaza witwa Ntuyenande w’imyaka 65 avuga ko hari abahakiriye indwara zitandukanye zikomeye azi nubwo izo ndwara atazivuze.
Agasantere ka Rusumo kari ku muhanda Kigali-Gatuna kamaze gutera imbere kubera ahanini ubwinshi bw’abaza gusengera aha, dore ko umwe mu botsa inyama aha avuga ko atagishobora kuraza ihene kuko aba Bakirisitu bayimara ku munsi umwe kandi ngo mbere hari ubwo yayimarana iminsi itatu.


text:
Minisiteri y’Ubutegetsi bw’Igihugu ivuga ko inzara ivugwa mu duce tumwe tw’Akarere ka Nyagatare yatewe n’izuba ryinshi.
Mu munsi ishize ikinyamakuru Izuba Rirashe cyasuye abaturage bo mu Murenge wa Musheri mu Karere ka Nyagatare, Intara y’Iburasirazuba gisanga hari abaturage ba bafite inzara ku buryo byasabaga ko bafashwa mu maguru mashya.
Dr Mukabaramba Alvela, Umunyamabanga wa Leta muri MINALOC avuga ko muri aka Karere ka Nyagatare habaye ikibazo cy’amapfa abaturage ntibabasha kweza nk’uko byari byitezwe.
Uyu muyobozi asanga gahunda zigamije gukura abaturage mu bukene zari zikwiye kwifashishwa abagize ikibazo cy’amapfa bagatabarwa.
Yagize ati “Iyaba gahunda zo gukura abaturage mu bukene zikora neza ahantu haje amapfa, umuntu ashobora guhura n’amapfa akajya mu rutonde rw’abatishoboye atari arurimo. Icyo inzego z’ibanze zagombaga gukora niba koko hari abasuhutse bagombaga kongerwa ku rutonde cyangwa hakabaho urutonde rw’inyongera”.
Dr Mukabaramba yemeza ko abaturage bahuye n’ikibazo cy’inzara bohererejwe ibyo kurya bagombaga guhabwa ari uko bakoze imirimo rusange barangiza bagahembwa ibyo biryo.
Ku rundi ruhande, Habimana Innocent (izina si ryo) utuye mu kagari ka Nyamiyonga muri uyu murenge wa Musheri ahakana ko hari ibiryo byaba byarageze aho atuye kuko bakiri mu nzara batewe n’izuba ryinshi.
Yagize ati “hano iwacu nta biryo birahagera, turacyafite ya nzara, ubwo wenda wabona bikiri mu nzira biza.”
Abaturage bari bijejwe ko bagiye guhabwa amatoni y’ibishyimbo n’ibigori ari ko kugeza ubu ntarabageraho.
Dr Mukabaramba avuga ko azi neza ko ibiryo biri gutangwa aho ahamya ko niba bitaratangwa byaba ari ikibazo.
Yagize ati” Niba bitaratangwa byaba ari amakosa kuko ahagaragaye amapfa hakozwe urutonde, ibiryo biragenda kandi nzi ko biri gutangwa, abacikanywe urumva ni cyo twakurikirana.”
Uyu muyobozi ahamya ko amapfa yagaragaye muri Nyagatare, Kayonza, Kirehe ndetse no mu tundi duce.
Iyo ugeze muri aka gace, uhabona ko nta myaka iheruka mu mirima, uhabona abaturage bicaye batagira icyo bakora n’amazu ahora akinze, abahasigaye bakakubwira ko abayabagamo berekeje muri Uganda.
Muri aka gace hari ahitwa muri 1, 2 kugera mu munani, iyi ni Imidugudu yibasiwe cyane n’aya mapfa.
Nyirahabimana Anonciata, atuye mu Mudugudu wa Shirimumpu, aganira n’Izuba Rirashe yagize ati “Kugeza ubu imiryango irenga 40 imaze guhunga aha hantu yerekeza ahaguye imvura kubera amapfa twatewe n’izuba rimaze umwaka, tumerewe nabi cyane! Natwe abataragenda ntabwo tumerewe neza!”
Mu minsi ishize, mu kiganiro akunze kugirira kuri twitter, Minisitiri w’Intebe Anastase Murekezi yabajijwe iki kibazo cy’inzara iviugwa muri Nyagatare maze avuga ko hatangiye gahunda zo gufasha uduce tw’igihugu twahuye n’amapfa kandi abaturage biteguye iki gihembwe cy’ihinga.


text:
Bafunzwe bazira ukwizera kwabo
Abahamya ba Yehova bamaze imyaka isaga 100 muri Koreya y’Epfo kandi basenga Imana mu mudendezo, usibye abahanganye n’ikibazo cyo kwanga kujya mu gisirikare bitewe n’umutimanama. Kuva mu gihe cy’intambara yo muri Koreya kugeza ubu, Koreya y’Epfo ntiyahwemye kwibasira abasore b’Abahamya banga kujya mu gisirikare, kandi iyo leta yanze kubashyiriraho imirimo ya gisiviri isimbura iya gisirikare. Ubu Koreya y’Epfo yakatiye Abahamya basaga 19.200, bitewe no kwanga kujya mu gisirikare, imyaka y’igifungo yabo yose hamwe isaga 36.600.
Uko amahanga abona ikibazo cyo kutajya mu gisirikare bitewe n’umutimanama
Komite y’Umuryango w’Abibumbye Ishinzwe Uburenganzira bw’Ikiremwamuntu, akaba ari na yo igenzura iyubahirizwa ry’Amasezerano Mpuzamahanga yerekeye Uburenganzira mu by’Imbonezamubano na Politiki, yagiye itunga agatoki Koreya y’Epfo * kuko itubahiriza uburenganzira bw’abantu umutimanama utemerera kujya mu gisirikare, ikabafata kandi ikabafunga. Ku itariki ya 14 Mutarama 2015, iyo komite yasohoye umwanzuro wayo wa gatanu yamagana ibyo bikorwa bya Koreya y’Epfo. Uwo mwanzuro warebaga Abahamya 50 bamaze igihe bafunzwe; iyo komite yasubiyemo ko Koreya y’Epfo itubahirije “uburenganzira umuntu afite bwo kuvuga icyo atekereza, kuyoborwa n’umutimanama no kujya mu idini ashaka.” Nanone iyo komite yavuze ko leta y’icyo gihugu ihamwa n’icyaha cyo “gufunga abantu mu buryo bunyuranyije n’amategeko” bitewe ni uko ifunga abantu ibavutsa uburenganzira bahabwa n’Amasezerano Mpuzamahanga yerekeye Uburenganzira mu by’Imbonezamubano na Politiki.
Nyuma y’aho Komite y’Umuryango w’Abibumbye Ishinzwe Uburenganzira bw’Ikiremwamuntu isuzumiye raporo zose z’uko Koreya y’Epfo yubahiriza uburenganzira bw’ikiremwamuntu, hari indi myanzuro iyo komite yafatiye icyo gihugu ku itariki ya 3 Ugushyingo 2015. Iyo komite yasabye icyo gihugu gufungura abantu bose bafunzwe bazira ko umutimanama utabemerera kujya mu gisirikare, ikabahanaguraho ibyaha, ikabaha impozamarira kandi igashyiraho itegeko rigena imirimo ya gisiviri isimbura iya gisirikare. Nanone yavuze ko iyo leta “igomba kubahiriza ibyemezo byose byafashwe [na Komite y’Umuryango w’Abibumbye Ishinzwe Uburenganzira bw’Ikiremwamuntu] kugeza ubu.”
Uko muri Koreya y’Epfo babona icyo kibazo
Hari umubare munini w’abaturage ba Koreya y’Epfo basaba ko yashyiraho imirimo ya gisiviri igenewe abantu umutimanama utemerera kujya mu gisirikare. Kuva muri 2015 abacamanza bo mu rukiko rw’akarere bagaragaje ko Abahamya 48 bayoborwa n’umutimanama “badahamwa n’icyaha” cyo kwanga kujya mu gisirikare. Hari inkiko z’uturere zahisemo kohereza imanza nk’izo mu Rukiko Rurinda Iremezo ry’Itegekonshinga. Ku itariki ya 9 Nyakanga 2015, urwo rukiko rwumvishe izo manza kugira ngo rusuzume niba kuba leta yaranze kubahiriza uburenganzira bw’abantu bayoborwa n’umutimanama bihuje n’itegekonshinga. Inshuro ebyiri zose, mu mwaka wa 2004 no mu wa 2011, urukiko rwavuze ko kuba itegeko risaba abantu kujya mu gisirikare ritemera uburenganzira bw’abantu bayoborwa n’umutimanama, bitanyuranyije n’itegekonshinga. Dutegereje umwanzuro mu gihe kiri imbere.
Uko ibintu byagiye bikurikirana
31 Kanama 2017
Abahamya ba Yehova bose hamwe bafunzwe bazira ko umutimanama utabemerera kujya mu gisirikare ni318.
3 Ugushyingo 2015
Komite y’Umuryango w’Abibumbye Ishinzwe Uburenganzira bw’Ikiremwamuntu yasabye Koreya y’Epfo gushyiraho imirimo ya gisiviri isimbura iya gisirikare.
9 Nyakanga 2015
Urukiko Rurinda Iremezo ry’Itegekonshinga rwasuzumye niba ingingo zimwe na zimwe zo mu itegeko risaba abantu kujya mu gisirikare zihuje n’itegekonshinga.
14 Mutarama 2015
Komite y’Umuryango w’Abibumbye Ishinzwe Uburenganzira bw’Ikiremwamuntu yasanze Koreya y’Epfo itarubahirije Ingingo ya 18 yo mu Masezerano Mpuzamahanga yerekeye Uburenganzira mu by’Imbonezamubano na Politiki (iha abantu uburenganzira bwo kuvuga icyo batekereza, kuyoborwa n’umutimanama no kujya mu idini bashaka). Icyo gihugu cyabikoze ubwo cyavutsaga uburenganzira Abahamya 50 bayoborwa n’umutimanama kandi kikabafunga.
30 Kamena 2014
Hari imanza makumyabiri n’umunani ziregwamo abantu umutimanama utemerera kujya mu gisirikare zitegereje kuburanishwa mu Rukiko Rushinzwe Kurinda Iremezo ry’Itegeko Nshinga rya Koreya y’Epfo; abagabo 618 ni bo bari muri gereza.
28 Mutarama 2014
Perezida yaciye iteka ritanga imbabazi bituma abagabo b’Abahamya bagera ku 100 bafunzwe bazira kwanga kujya mu gisirikare bitewe n’umutimanama, bagabanyirizwa ukwezi cyangwa abiri ku gifungo bari barakatiwe. Kugeza ku itariki ya 31 Mutarama hari hafunzwe abagera kuri 513.
Ugushyingo 2013
Abahamya 599 bafunzwe bazira ko banze kujya mu gisirikare bitewe n’umutimanama.
Mata 2013
Mu Bahamya bafunzwe, abagera kuri 70 ku ijana batandukanyijwe n’izindi mfungwa bajya gufungirwa hamwe na bagenzi babo b’Abahamya.
25 Ukwakira 2012
Komite y’Umuryango w’Abibumbye Ishinzwe Uburenganzira bw’Ikiremwamuntu yafashe umwanzuro w’uko Koreya y’Epfo yarenze ku Ngingo ya 18 (ivuga iby’uburenganzira bwo kuvuga icyo umuntu atekereza, kujya mu idini ashatse no gukurikiza umutimanama) yo mu Masezerano Mpuzamahanga yerekeye Uburenganzira mu by’Imbonezamubano na Politiki, igihe yavutsaga Abahamya 388 uburenganzira bafite bwo kwanga kujya mu gisirikare bitewe n’umutimanama.
30 Kanama 2011
Urukiko Rushinzwe Kurinda Iremezo ry’Itegeko Nshinga rya Koreya y’Epfo rwafashe umwanzuro w’uko amategeko ahana abanga kujya mu gisirikare bitewe n’umutimanama atanyuranyije n’Itegeko Nshinga rya Koreya.
24 Werurwe 2011
Komite y’Umuryango w’Abibumbye Ishinzwe Uburenganzira bw’Ikiremwamuntu yafashe umwanzuro w’uko Koreya y’Epfo yarenze ku Ngingo ya 18 yo mu Masezerano Mpuzamahanga yerekeye Uburenganzira mu by’Imbonezamubano na Politiki, ubwo yimaga Abahamya 100 uburenganzira bwo kwanga kujya mu gisirikare bitewe n’umutimanama.
15 Mutarama 2009
Komisiyo ikorera mu biro bya perezida ishinzwe gukora iperereza ku mpfu zidasobanutse yasohoye raporo yemeza ko Koreya y’Epfo ishinjwa impfu z’abasore batanu b’Abahamya bapfuye hagati y’umwaka wa 1975 n’uwa 1985 bari bafunzwe bazira ko umutimanama utabemerera kujya mu gisirikare.
Ukuboza 2008
Koreya y’Epfo yateye utwatsi igitekerezo cyo gushyiraho imirimo ya gisiviri isimbura iya gisirikare igenewe abo umutimanama utemerera kujya mu gisirikare.
18 Nzeri 2007
Minisiteri y’ingabo ya Koreya y’Epfo yatangaje ko bagiye kujya bemerera abantu umutimanama utemerera kujya mu gisirikare bitewe n’imyizerere, gukora imirimo ya gisiviri isimbura iya gisirikare, isezeranya ko bagiye kuvugurura itegeko rigenga igisirikare n’ingabo zitabazwa iyo bibaye ngombwa.
3 Ugushyingo 2006
Komite y’Umuryango w’Abibumbye Ishinzwe Uburenganzira bw’Ikiremwamuntu yemeje ko Koreya y’Epfo yarenze ku Ngingo ya 18 yo mu Masezerano Mpuzamahanga yerekeye Uburenganzira mu by’Imbonezamubano na Politiki igihe yirengagizaga uburenganzira bw’Abahamya babiri bwo kutajya mu gisirikare bitewe n’umutimanama.
26 Kanama 2004
Urukiko Rushinzwe Kurinda Iremezo ry’Itegeko Nshinga rya Koreya y’Epfo rwemeje itegeko rihana abantu banga kujya mu gisirikare bitewe n’umutimanama.
2001
Urwego rwa gisirikare rushinzwe kwinjiza abasirikare rwaretse kwinjiza mu gisirikare abantu ku ngufu, kandi igifungo kiragabanywa kivanwa ku myaka itatu gisigara ari umwaka n’igice.
1 Ukuboza 1985
Kim, Young-geun yapfuye bitewe n’ibikorwa by’iyicarubozo yakorewe n’abasirikare mu gihe yari afunzwe azira kwanga kujya mu gisirikare bitewe n’umutimanama.
17 Kanama 1981
Kim, Sun-tae yapfuye bitewe n’ibikorwa by’iyicarubozo yakorewe n’abasirikare mu gihe yari afunzwe azira kwanga kujya mu gisirikare bitewe n’umutimanama.
28 Werurwe 1976
Jeong, Sang-bok yapfuye nyuma yo gukubitwa bikomeye n’abasirikare kandi bakamukorera ibikorwa by’iyicarubozo kuko yanze kujya mu gisirikare bitewe n’umutimanama.
19 Werurwe 1976
Lee, Choon-gil yapfuye nyuma yo gukubitwa bikomeye n’abapolisi, bakamumena urwagashya igihe yari afunzwe azira kwanga kujya mu gisirikare bitewe n’umutimanama.
14 Ugushyingo 1975
Kim, Jong-sik yapfuye amaze gukomeretswa no gukorerwa n’abasirikare ibikorwa by’iyicarubozo azira ko yanze kujya mu gisirikare bitewe n’umutimanama.
1975
Perezida Park Jeong-Hee yashyizeho itegeko ry’uko abantu bose bagomba kujya mu gisirikare ku ngufu, asaba ko bakijyamo 100%. Abasore b’Abahamya na bo bajyanywe ku ngufu mu bigo bishinzwe kwinjiza abantu mu gisirikare.
30 Mutarama 1973
Itegeko rihana abantu banze kujya mu gisirikare ryarakajijwe, maze igifungo cy’abantu umutimanama utemerera kujya mu gisirikare kirongerwa kiva ku myaka itatu kigera ku icumi. Bamwe basabwaga kongera kwiyandikisha mu gisirikare.
1953
Koreya y’Epfo yatangiye gufunga abantu banga kujya mu gisirikare bitewe n’umutimanama.
^ par. 4 Koreya y’Epfo iri mu bihugu byashyize umukono ku Masezerano Mpuzamahanga yerekeye Uburenganzira mu by’Imbonezamubano na Politiki, n’andi aha abantu bo muri icyo gihugu uburenganzira bwo kugeza akarengane kabo kuri Komite y’Umuryango w’Abibumbye Ishinzwe Uburenganzira bw’Ikiremwamuntu.


text:
UBUBIKO BWACU
Biyemeje kubwiriza babikunze kandi babishishikariye kurusha ikindi gihe cyose
MURI Nzeri 1922, kuwa gatanu mu gitondo, abantu 8.000 bari bateraniye mu nzu mberabyombi, kandi ubushyuhe bwari bwatangiye kwiyongera. Uwari uhagarariye porogaramu yatangaje ko uwari gusohoka atari kwemererwa kongera kwinjira.
Mu cyiciro cyagenewe “gusingiza Yehova,” baririmbye indirimbo zari ziteganyijwe, maze umuvandimwe Joseph F. Rutherford ajya kuri podiyumu. Benshi mu bari aho bari bafite amatsiko. Abandi bari bahagaze bihungiza kubera ubushyuhe. Yabasabye kwicara bagatega amatwi. Ese igihe disikuru yatangiraga, haba hari uwabonye umwenda munini wari uzinze umanitse hejuru?
Umuvandimwe Rutherford yatanze disikuru yavugaga ngo “Ubwami bwo mu ijuru burategeka.” Yamaze hafi isaha n’igice asobanura ukuntu abahanuzi ba kera batangaje bashize amanga ko Ubwami bugiye kuza. Ageze ku musozo wa disikuru ye, yarabajije ati “ese mwizera ko Umwami w’ikuzo yatangiye gutegeka?” Abari aho bashubirije icyarimwe bati “yego!”
Rutherford yahise ababwira ati “niba ari ko bimeze, nimusubire mu murima, yemwe bana b’Imana Isumbabyose mwe! Dore Umwami ari ku ngoma! Muri abakozi be bamwamamaza. Ku bw’ibyo rero, nimutangaze, mutangaze, mutangaze Umwami n’ubwami bwe.”
Muri ako kanya, umwenda wari uri hejuru barawuzinguye, maze babona amagambo yari yanditseho agira ati “Mutangaze Umwami n’Ubwami bwe!”
Ray Bopp yaravuze ati “abari aho barishimye bidasanzwe.” Anna Gardner yagize ati “abantu bakomye amashyi y’urufaya inzu iranyeganyega.” Fred Twarosh na we yaravuze ati “abari aho bose bahise bahagurukira icyarimwe.” Evangelos Scouffas yaravuze ati “wagira ngo hari imbaraga zaduhagurukije aho twari twicaye. Twahagurutse amarira azenga mu maso.”
Abenshi mu bari aho bari basanzwe babwiriza ubutumwa bwiza bw’Ubwami. Ariko icyo gihe bumvise bafite indi mpamvu ikomeye ituma bagomba kubwiriza. Ethel Bennecoff yavuze ko Abigishwa ba Bibiliya batashye biteguye gutangaza Ubwami, ‘bakabikora babikunze kandi babishishikariye kurusha ikindi gihe cyose.’ Odessa Tuck, icyo gihe wari ufite imyaka 18, yavuye mu ikoraniro yiyemeje kwitabira itumira rivuga riti “ni nde watugendera?” Yaravuze ati “sinari nzi aho nzajya, uko nzajyayo cyangwa se ikizaba kinjyanye. Icyo nari nzi gusa, ni uko nashakaga kuba nka Yesaya wavuze ati ‘ndi hano, ba ari jye utuma’” (Yes 6:8)! Ralph Leffler yaravuze ati “uwo munsi udasanzwe, ni wo wabaye intangiriro nyayo y’umurimo wo gutangaza Ubwami ku isi hose.”
Rwose, iryo koraniro ryabereye i Cedar Point muri leta ya Ohiyo mu wa 1922, ntirizibagirana mu mateka y’abagaragu b’Imana! George Gangas yaravuze ati “iryo koraniro ryatumye niyemeza kutazigera ngira irindi koraniro nsiba.” Kandi yavuze ko ari ko byagenze. Julia Wilcox yaranditse ati “sinabona uko nsobanura ibyishimo ngira buri gihe iyo ikoraniro ry’i Cedar Point ryabaye mu wa 1922 rivuzwe mu bitabo byacu. Mba numva navuga nti ‘Yehova, warakoze kuba waremeye ko uwo munsi mba mpari.’”
Benshi muri twe, bibuka amakoraniro yagiye adushimisha kandi agatuma turushaho kugira ishyaka no gukunda Imana yacu ikaba n’Umwami wacu ukomeye. Iyo natwe dutekereje kuri ayo makoraniro, twumva twavuga tuti “Yehova, warakoze kuba waremeye ko uwo munsi mba mpari.”


text:
Ubuyobozi bw’Umujyi wa Kigali buraburira abashaka kubaka ko bakwiye gushishoza kuko hari abakomisiyoneri b’abatekamutwe berekana igishushanyo mbonera kitari cyo.
Umujyi wa Kigali ubusanzwe ufite igishushanyo mbonera cyatangiye gushyirwa mu bikorwa mu mwakawa 2013, kuri ubu ikiciro cya mbere kigomba kurangira muri 2017 kigeze kuri 60% nk’uko bitangazwa n’ubuyobozi bw’Umujyi wa Kigali.
Ubwo abajyanama b’Umujyi wa Kigali bahugurwaga ku gishushanyombonera banerekwa imbogamizi ihari, bagaragaje impungenge z’uko hari abaturage bazi ko igishushanyo mbonera gihindurwa n’uwo ari we wese, kuko berekwa ibitandukanye kandi rimwe na rimwe batuye hamwe.
Aha abatekinisiye bagaragaje ko nta muntu ufite uburenganzira bwo guhindura igishushanyo mbonera, ngo ariko hari abagishyira mu mashini bagahindura amabara bakabeshya abaturage ko ahantu ari aho gutura kandi harateganyirijwe ibindi kugira ngo bakunde bagure ibibanza baba baberetse.
Nk’uko bisobanurwa na Rutagengwa Anastase, umuyobozi wa Njyanama mu Mujyi wa Kigali, ngo abaturage bagomba kuba maso kugira ngo batabihomberamo.
Rutagengwa yagize ati “Igishushanyo mbonera nta wagihindura usibye abajya muri mudasobwa bagahindura amabara ahari icyatsi bakahagira umuhondo ari yo mabara agaragaza ikizakorerwa ahantu…abaturage begere ubuyobozi bubahe ayo makuru…turigushaka kumanura serivisi z’igishushanyo mbonera mumirenge kugira ngozegere abaturage bazibone hafi aho kujya gukura amakuru mu babashuka.”
Igishushanyo mbonera cy’Umujyi wa Kigali giteganya aho gutura, ahagenewe ubucuruzi, ahantu hakomye mu rwego rwo kubungabunga urusobe rw’ibinyabuzima, ahateganyirijwe inganda n’ibindi.
Muri iki gishushanyo biteganyijwe ko abatuye ahatagenewe amazu yo guturamo bazahabwa ingurane cyangwa se bakubaka ibyo basabwa n’igishushanyo, na ho abatuye ahateganyirijwe guturwa na bo bazasabwa kuhashyira inyubakozahateganyirijwe cyangwa se bimurwe abafite ubushobozi babikore.
Nk’uko bisobanurwa na Rutagengwa, ngo abaturage bakwiye kubanza kumenya icyateganyijwe ku gishushanyo mbonera mbere yokugura ubutaka ahantu aho ari ho hose muri Kigali kugira ngo batazagwa mu gihombo.
Igishushanyo mbonera cy’umujyi wa Kigali kizashyirwa mu bikorwa mu byiciro bitatu, icya mbere kizarangira muri 2017, icya kabiri kirangire muri 2025, na ho icya nyuma biteganyijwe ko kigomba kurangira mu mwaka wa 2040.


text:
Ababyeyi benshi usanga bahangayikishijwe n’ahazaza h’abana babo ndetse bakibaza uburyo bakoresha ngo babarere neza. Ni muri urwo rwego twegereye Mary inzobere mu kurera akatubwira inshingano umubyeyi agomba kuzuza ngo arera neza umwana we nkuko bigaragara muri Bibiliya Gutegeka Kwa kabiri 6 : 5-18
1. Gukundisha uwiteka umutima wawe : gukunda Uwiteka by’ukuri byomora ibikomere ababyeyi baba barahuye nabyo bishobora gutuma barera umwana wawe nabi. Iyo ibikomere bidakize usanga hari ababyeyi bashobora gushyira igitsure cyinshi ku bana cyangwa bakabatererana bitewe nuko nawe yabikorewe akiri muto.
2. Kugira ijambo ry’Imana mu mutima wawe : iyo ijambo ry’Imana ari inkingi y’umutima wawe rigusobanurira uburyo bwiza wareramo umwana wawe.
3. Kwigisha abana amategeko y’Imana : ukimara kumenya ko wasamye ishimire uwo mwana, nawe azatangira kumva ko akumzwe kandi yari akenewe. Hanyuma utangire ujye umuganiriza umubwira icyo Imana ivuga ku bantu bayo, umwaturireho umugisha, uzanabikomeze amaze kuvuka n’uko agenda akura. Ibyo umubwira ntago uba umubwira amategeko yawe ahubwo aba ari amategeko y’Imana.
4. Kuvuga inzira z’Imana mu buryo bukwiye : ni byiza kwigisha abana ko Imana iduha ibyo dukeneye ariko ukabimubwira mu buryo bunoze ku buryo utayobya umwana, akabisobanukirwa mu buzima bwa buri munsi bitari ibyo yiga mu rusengero gusa.
5. Kwandika amategeko y’imana ku mutima : tugomba kwitondera ubutumwa bugaragara bw’aba ubwanditse nko ku myenda ku bikomo twambara kuko ibyo byose bigira uruhare mu kurera.
6. Kwandika amagambo y’Imana : Singombwa kubyandika gusa, ushobora kubamenyereza kureba amafilm y’Imana, gukoresha internet basoma bibliya, ndetse n’ibindi bibafasha gukomeza amategeko y’Imana. ushobora no kugira amagambo yanditse umanika mu nzu ahantu hatandukanye
7. Kwigisha abana kwibuka Imana bihe by’bukire : mu gihe mufite umutungo n’amahirwe ni byiza kumenyereza abana gutanga bakamenya ko hari n’abandi b’abakene baba badafite ibyo bo bita ko byoroheje.
8. Kubatoza gukorera Imana : umurimo w’Imana si ukuba pasiteri cyangwa protocole mu rusengero gusa ahubwo ibikorwa byose by’urukundo no gufasha abandi nabyo ni umurimo w’Imana.
9. Kubamenyereza kwanga ibigirwamana : iyo ubona umwana wawe hari ibyamutwaye umutima yaba ibyo abona kuri televiziyo, ibikinisho, amamodoka y’ababyeyi b’incuti ze n’ibindi birangaza, ni byiza kumwegera ukamwereka ingaruka zirimo ukamufasha kudatwarwa nabyo.
10. Kubigisha kutagerageza Imana ; abana bagomba kwigishwa ko tutagomba gusezeranya Imana ngo tuzakora ibyiza ari uko idukoreye Ibyiza gusa. Bakumva ko ari ibintu bagomba guhora bakora.
11. Kubwira abana amateka yacu twanyuzemo n’ubuhamya : kubwira umwana ibyiza Imana yagukoreye n’ibyo yagusabye gukora kandi bigoye byose n’uko yabafashije kubinyuramo birema umwana.
12. Nk’umubyeyi ugomba gukora Ibyo Imana ikunda, ukabera urugero abana.
Muri rusange ibyo ugomba gukora bikubiye mu gusoma no gushyira mu bikorwa Ijambo ry’Imana no kubitoza urubyaro rwawe. Niba wumva ukeneye ibyagufasha rero ngo urere neza, tinda mu gusoma Ijambo ry’Imana muri Bibiliya.
Urwego News
Imyororokere
Ibintu 12 bifasha ababyeyi kurera neza
Ababyeyi benshi usanga bahangayikishijwe n’ahazaza h’abana babo ndetse bakibaza uburyo bakoresha ngo babarere neza. Ni muri urwo rwego twegereye Mary inzobere mu kurera akatubwira inshingano umubyeyi agomba kuzuza ngo arera neza umwana we nkuko bigaragara muri Bibiliya Gutegeka Kwa kabiri 6 : 5-18


text:
Uyu mugabo utuye mu Murenge wa Kimisagara, mu Karere ka Nyarugenge atangaza ko yatunguwe ndetse ashimishwa no guhabwa iki gihembo.
Yagize ati “Bakimara kumpamagara kuri televiziyo y’ u Rwanda nari ndi kumwe n’umuryango wanjye turishima cyane, kuko ni ibintu byari bitunguranye ko natsinda gusa narishimye kandi na nubu ndacyishimye.”
Kwizera wari umaze ibyumweru bitatu akina yatangaje ko yamenye ibijyanye na poromosiyo ya Ba Miliyoneri ari uko Tigo Rwanda imwoherereje ubutumwa bugufi, agahita atangira gukurikiza amabwiriza.
Yashimiye Tigo ku bw’iyi poromosiyo yazanye ndetse avuga ko izafasha abafatabuguzi bayo kwiteza imbere mu buryo butandukanye.
Yagize ati “Amafaranga natomboye ndatenganya kuyafashisha umuryango wanjye mu rwego rwo kwiteza imbere. Inama nagira abantu bagishidikanya kuri iyi poromosiyo ni ugukaza umurego mu gukina kuko nanjye najyaga nyishidikanyaho ariko aho ntsindiye nabonye ko ari amahirwe kandi buri wese yabasha kuyagira.”
Yakomeje asaba abafatabuguzi ba Tigo kudacika intege, bagakomeza kugerageza ko amahirwe na bo yazabasekera.